Creative Commons lizentziadun euskararen bilaketa satirikoa | Kultura | GARA Euskal Herriko egunkaria\n2019 AZA. 27\nEuskara batua patentatu eta saldu du norbaitek. Ez dakigu nor den eroslea, baina bai bere menpeko Eustzainek zorrotz kontrolatzen dutela euskal gizartea: dronez zaintzen dute euskara zuzen erabil dadila eta musikariak epaitegietan dira, abestietan akatsak egiteagatik. Euskal literaturako detektibeak batu eta euskararen historiari errepasoa egingo diote, irtenbide bila. Horixe da «Nori»-ren, Xabier Paya eta Patxi Gallegoren komikiaren, abiapuntu zoro bezain ederra.\nBi detektibe arduratuko dira euskararen historia ikertu eta batuaren lizentzia aldatzeaz: Damian Arruti eta Amaia Ezpeldoi. Fisikoki, euren sortzaileen itxura dute pertsonaiek, Hasier Etxeberriarena eta Itxaro Bordarena, hurrenez hurren.\nOrain zenbait urte “Nork” eleberri grafikoarekin bertsolaritzari errepaso satirikoa egitea proposatu ziguten eta orain “Nori” lan berrirako euskararen historia hartu dute gaitzat Xabier Paya gidoigileak eta Patxi Gallego marrazkilariak. Nork-Nori-Nor trilogiaren bigarren atala da “Nori”, “Bertsolari” aldizkariaren ahaleginari esker argitaratu berri duten komikia.\nXabier Payak azaldu duenez, Donald Trumpen esan batetik otu zitzaion gidoirako ideia: «Orain urte batzuk merkataritzaren arloan itun transatlantiko bat martxan jartzeko aukera jorratu zuen eta haren arabera patente mota berriak sortuko ziren. Galdera bat pasatu zitzaidan burutik: eta euskara batua patentatu ahalko balitz? Azken batean, 1968tik aurrera bilera batzuetan pertsona batzuek adosten duten kode idatzi bat da», azaldu du. Hari horri tiraka, norbaitek itun hori baliatu eta euskara batuaren eskubideak saldu direla irudikatu dute Gallego eta Payak, egoera linguistiko itogarria sortuz: Eustzainek droneen bidez zorrotz zainduko dute euskara batua egoki erabiltzen dela eta zuzen erabiltzen ez dutenek ohartarazpenak eta zigorrak jasoko dituzte, arau-haustearen larritasunaren arabera.\nEgoeraren larriaz jabetuta, euskal kulturako hainbat ordezkari Bilbon batuko dira, bi helbururekin: lehena, euskara batua nori saldu dioten jakitea eta, bigarrena, iraganera bidaia egin eta 68ko euskara batuaren idatziari Creative Commons lizentzia ezartzea. Zeregin garrantzitsu hau noren esku geratuko den erabakitzeko beste bilkura berezi bat egingo dute: euskal literaturako detektibe guztiak elkartuko dituzte. «Euskal literaturak, zorionez, detektibeen generoan oinarritutako lan asko ditu eta saiatu gara bi orritan denak biltzen, erronka batekin: irudia izan behar zuten eta badaude detektibe asko ez daukatenak deskribapen fisikorik beraien liburuan. Horrek eskatu digu ahalegin berezi bat, korrelazio edo lotura bat egin dugu detektibeei buruz dauzkagun estereotipoen eta euskal literaturan ageri direnen artean», kontatu du. Bilkura horretan erabakiko da Itxaro Bordaren Amaia Ezpeldoi eta Hasier Etxeberriaren Damian Arruti izango direla ikerketaren arduradunak: «Arruti ez da detektibe detektibea, entomologoa da, baina niri asko gustatu zitzaidan pertsonaia, iruditzen zitzaidalako gizartearen eta intsektuen artean egiten dituen konparazio horiek kasu honetan ere oso baliagarriak izan zitezkeela». Detektibe horiek, fisikoki, euren sortzaileen itxura hartuko dute.\nDenboran aurrera eta atzera ibiliko dira Ezpeldoi eta Arruti, 1918an Eusko Ikaskuntza sortzeko Oñatin egin zen bilkuratik hasi, eta 68an Arantzazun euskara batua sortzeko egin zen batzarretik edota 67an Bertsolari Txapelketan Xalbadorrek jaso zituen txistuetatik igarota, euskara batuaren ehun urteko errepasoa egingo dute.\nBidean “eustzainak” ere topatuko dituzte. Horiek komikira eramateko, Anjel Alkainek “Wazemank” saioan egiten zuen “Zalantza non Euskaltzaindia han” ataleko pertsonaia hartu dutela eredu azaldu du Payak. Eta kontakizunak azpitrama bat ere badu: «Euskaltzaindiak 100. urteurrena du aurten, eta ‘Matrix’-ek, 20.a; horren arteko lotura txiki bat ere badago, euskararen uniformetasunaren eta ‘Matrix’-en arteko simetria bat bilatu dugulako. Azken batean ‘Matrix’-en denak transformatzen joaten dira, denak dira pertsonaia bera azkenean, eta euskara zuzen, hertsi eta zurruna hartuko bagenu, pixkanaka denak bihurtuko ginateke hiztun bera».\nPayaren hitzetan, asmo nagusia iruditeria konpartitu batean murgiltzea izan da, euskararen historia sozialari buruzko gogoeta berriak sortzea. «Gaur egun daukaguna gehiago edo gutxiago gustatuko zaigu, baina zeintzuk ziren alternatibak? Ze bide egin zen aurreko mendean? Une jakin batzuk esploratuko ditugu eta ikusiko dugu ere nola emakumeak kontakizun honetan desagertuak egon diren edo, behintzat, ez zaigun kontatu hor egon zirenik», deitoratu du Payak, baina helburu nagusia irakurlea entretenitzea dela nabarmendu du: «Patxik eta nik pasa dugun bezain ondo pasa dezatela, gutxienez. Barre pila bat egin dugu. Eta, aurrekoan bezala, pornoa ere badago, nola ez. Baina innobazio puntu batekin: kasu honetan, homosexuala da», aurreratu du.


«Nobela beltza baliabide egokia da interesatzen zaizkidan gaiez aritzeko»\nAurreneko nobela, 'Borrokaren baitan', 2002 urtean argitaratu zuen Hiria argitaletxaren eskutik Iñaki Irasizabalek (Durango, 1969). Azkenekoa, 'Arrakastaren aparrak', oraintsu heldu da liburu-dendetara. Hamalaugarrena du eta, hirugarrenaz geroztik gertatu den bezala, Elkar etxeak eman du argitara. Nobelen arteko urteetan narrazio liburuak ere plazaratu ditu. Azkenekoa, iazko 'Zorioneko familia', hamar kontakizun labur biltzen zituen lana, Irasizabalek ia esklusiban lantzen duen generotik –genero beltzetik, alegia–, aldentzen zena.\nItzuli da, baina, ohiko erreiera. Irasizabalen irakurle leialek azken 18 urteotan eman diena aurkituko dute 'Arrakastaren aparrak'-en: ahalegin handirik egin gabe irakur daitezkeen testu gardenak, liburu ez oso potoloan; hurbileko pertsonaia, toki eta giroak; eleberri beltzak berezkoak dituen mekanismoetan oinarritutako trama eta gainerakoen gainetik nabarmentzen den gai bat.\nOraingoan kazetaritzari eta telebistari erreparatu die, «bietaz hausnarketa egiteko. Kazetaritza idatziaren oso zalea naiz. Ikasketak ere hasi nituen garai batean, baina bukatu gabe utzi nituen. Hala ere, beti izan dut gaiaren inguruko interesa».\nEta, ohikoa duenez, nobela beltzera jo du kazetaritzaren argi-ilunez idazteko, «baliabide egokia delako interesatzen zaizkidan gaiez aritzeko. Generoak baditu arau batzuk lagungarriak direnak irakurlea erakartzeko, baina aldi berean askatasun handia ematen dit. Esango nuke, dena den, nire nobelak beltzaren mugan egoten direla, ez direla oso topikoak alde horretatik. Saiatzen naiz generoak eskaintzen dizkidan lanabesak baliatzen, baina funtzionatzen duena da istorio onak kontatzea».\n'Arrakastaren aparrak'-en protagonistak ikus-entzunezko ekoizpen etxe txiki batean egiten du lan. Narratzailea ere beraxe da. 'Telezaborra' moda-modan jarri zen urteetan, orain dela 20-30 urte, girotutako telesail bat egin nahi du, eta garai hartan sona handia lortutako batengana joko du, telesaila girotzeko informazio eske. «Bien bitartean, legez kanpoko eskaintza bat egingo diote, eta onartu egingo du, baina gauzak ez dira izango ematen zuten bezain errazak...», dio. Hortxe ukitu beltza.\nOso-oso gaztea ez bada, irakurleak igarriko du zein katez eta zein saioz ari den. Eta jakingo du, edo jakin beharko luke, «saio horiek Hego Euskal Herrian zutela inon baino arrakasta handiagoa, nahiz eta hori oso jende gutxik aipatzen eta aitortzen duen...».\nSánchez mantiene la mano tendida a Ciudadanos para unos Presupuestos "de país"\nSánchez avisa de que todavía queda una «etapa crítica» de la pandemia y pide «precaución» en Navidad\nEl Black Sunday: ¿qué comercios abren en Ourense este domingo?


materialgintza / materialista\nmaterialismo (orobat matrialismo) 1 iz materia beste gairik ez dagoela baieztatzen duen doktrina metafisikoa.\nKontzepzio hau puntu batean bat dator estoikoenarekin: bere materialismoan, errealitate oro materiaren forma bat besterik ez baita. Xabier Amuriza «Gauzen izaeraz» - Lukrezio - 10. orr.\nKritika da eskuarki kaltegarriak izan daitezkeen materialismoari, fatalismoari, ateismoari, librepentsalarien sinesgogortasunari, gogoberotasunari eta sineskeriari erroak ebaki diezazkiokeen bakarra, baita azkenik idealismoari eta eszeptizismoari ere. Ibon Uribarri «Arrazoimen hutsaren kritika» - Immanuel Kant - 28. orr.\nBeraz, materialismoa alferrikakoa baldin bada nire izatearen argipen-era gisa, orduan espiritualismoa ere horretarako askieza da. Ibon Uribarri «Arrazoimen hutsaren kritika» - Immanuel Kant - 157. orr.\nAlde batetik, arimarik gabeko materialismoaren altzoan ez erortzeko, bestalde, guretzat bizitzan oinarrigabekoa den espiritualismo gogoberoan ez galtzeko. Ibon Uribarri «Arrazoimen hutsaren kritika» - Immanuel Kant - 157. orr.\nBeste bereizketa bat egin dezakegu hemen materialismo mekanizistaren eta organizistaren artean. Askoren artean «Filosofiako gida» - 284. orr.\nDavidsonen materialismoa ere ez-murriztailea da, ez baitago gogo-egoerak egoera fisikoetara murriztuko dituen legerik. Askoren artean «Filosofiako gida» - 193. orr.\n2 ondasun eta atsegin materialen bila dabilenaren jokaera edo arima egoera.\nEta gizona zorionaren bila eta materialismo ankerraren kontrako borrokan. Karlos Zabala «Mikel Strogoff» - Jules Verne - 14. orr.\nMaterialismoa mehatxua da egungo gazteentzat. Berria - Gaiak 2004-05-12\nHedonismoa atsegina helburu duen filosofia eta drogazaletasuna horiek dira materialismoak bultzatzen dituen ideiak. Berria - Gaiak 2004-05-12\nErrealitate "handiaren" aurrean, hau da, gerren, torturen, indarkeriaren, multinazionalen, arrazismoaren, industrialismoaren, gorputzaren hipersakralizazioaren, materialismoaren, antiekologismoaren eta horien guztien aurrean, idazlearen ahotsak ezer gutxi lor dezake. Ana Urkiza «Zortzi unibertso, zortzi idazle» - 370. orr.\nPragmatismo eta materialismo iparramerikarrari izpiritualtasun latinoa [...] hobetsiz. Joxe Azurmendi «Espainiaren arimaz» - 183. orr.\nOraiko mündüan ere, Islam hori akülü bat da kiristientzat, bai eta paganotürik, süstut matrialismoari emanik den Europan. Herria 2005-01-06\nmaterialismo dialektikoaren (3); materialismo historikoaren (3); materialismo historikoari buruzko (3)


barren.eus - Egaña eta Amuriza bertsolaritzan ikusten ez denaz berbetan Elgoibarko Usatorre tabernan\nZer da sortzetik bizitzea, zein da bertsolari autonomo izatearen B aldea? ikusten ez diren auto auto-bidaiak, ordutegiak, diruak, agenda hutsen eta beteen ezinegona, zenbat aje mota dauzka bertsolariaren bizimoduak? zenbat modu daude bizitzeko? eta zenbat aukera bizitza hori duina izateko? halako galderei erantzuten jarri dituzte Hitzetik Hortzera (ETB1) saiokoek Miren Amuriza eta Andoni Egaña errepide ondoan, Elgoibarko Usatorre tabernan, bertsolarien ohiko elkarlekuetako batean.\n"Hau izan da bai gure juntadizo tokietako bat, beste bat esango nuke Durangoko autopista irteerako parkinga, beste bat, nahiko mitikoa, zarautzko Inurritza auzoko gasolindegiko taberna, Aritzeta ere bai. Esango nuke A-8ak dezenteko bizkarhezura ematen diola bertsolariaren mugimenduari", dio Egañak solasaldiaren hasieran. Hona solasaldia jasotzen duen bideoa: (atal osoa Nahieran ikus daiteke)


«Ilusio handia nuen. Nire azken aukera Antxora itzultzea zen» : Oarsoaldeko Hitza\n«Ilusio handia nuen. Nire azken aukera Antxora itzultzea zen»\nOrduotan, Alaitz Saizar 32 urteko antxotarrak, Malawin behar zuen izan. Koronabirus pandemiak, beste asko bezala, herrira itzultzera behartu du. Etxeko konfinamendutik bere esperientzia azaldu dio HITZA-ri.\nAtzerrian direnez gain, badira atzerritik itzuli behar izan dutenak, birus madarikatuak behartuta. Koronabirusak Hankaz gora jarri du Alaitz Saizarren bidaia. Txinan sei urte eman ondoren, Afrikan harrapatu zuen izurriteak. Eta kasik oharkabean, Antxon dago berriz, familiarekin konfinatuta.\nNon harrapatu zintuen koronabirus izurriteak?\nTanzanian, Kenyatik Malawirako bidean.\nZertan ari zinen bertan?\nUgandan eta Kenyan 4 hilabetez Africa Directo erakundearekin kooperante gisa. Ugandan hiesa duten pertsonekin egon nintzen. Medikamentuak hartu behar zituztenen jarraipena egiten nuen, baita seme-alabak eskolara bidaltzen zituztela ere. Arratsaldeetan, zentroan umeei klaseak ematen nizkien eta datu baseak ere kudeatzen nituen.\nKenyan eskola berri baten eraikuntzan parte hartu nuen. Nere lana, proiektuaren proposamena idaztea izan zen.\nJarraian, beste herrialde batera ere zinen joatekoa ezta?\nMartxoaren 1ean Malawin, Beyond Suncare erakundearekin, proiektu berri batean hasteko asmoa nuen. Proiektu berria da hangoa eta ni proiektu horren koordinatzaile moduan joaten nintzen. Proiektu horren helburua Malawiko albinoen bizi kalitatea hobetzea da. Proiektu hau 3 urtekoa da, baina hasera batean nik urte bete egoteko asmoa nuen. Albinoak bazterkeria pairatzen dute Afrikan. Sinismenak daude albino baten gorputz zatiak zortea ematen duela eta hori dela eta jazarriak eta erailak izan dira azken urteetan. Albino baten gorputz batek 70.000 eurogatik sal liteke. Baina, hau ez da beraien etsai nagusia, eguzkia baizik. Albinoen 9tik 10, ez da 30 urtetik gora biziko azal minbizia dela eta. Ez dauzkate kremarik, ezta informazio edo formakuntzarik ere ez. Malawin egin genuen azterketan, kremak izatea lortzen zituzten %55ak krema ohera joan aurretik botatzen zuen. Proiektu honekin, laborategi bat irekiko dugu lokalki kremak produzitzeko. Albinismoa duten pertsonak kontratatuko lirateke beraien integraziorako eta gero klinikak kudeatu eta kremak banatzeko.\n«Martxoaren 1ean Malawin, proiektu berri batean hasteko asmoa nuen»\nNola jakin zenuen etxera itzuli behar zenuela?\nKoronabirusaz gain, nik beste arazo bat nuen: pasaportea lapurtu zidaten otsaila bukaeran. Dar es Salaameko enbaxadan pasaporte berria egitea eskatu nuen, baina egunak joan ahala koronabirusa zabaltzen hasi zen Europan eta Espainiako mugak itxi, nire pasaporte berria oraindik Madrilen egonda.\nGarai hartan, oraindik Tanzanian eta Malawin ez zegoen koronabirus kasurik eta Tanzania pixka bat gehiago ezagutzeko aprobetxatu nuen, Espainiak 2-3 astetan mugak irekiko zituelakoan… Tanzanian martxo erdialdean hasi ziren lehengo kasuak, Malawin apirila hasieran. Malawira pasa nahiko banu berrogeialdia egin beharko nuen hotel batean; gastu guztiak nire kontu. Pasaporterik gabe jarraitzen nuen, modu irregularrean eta ez nekien noiz arte.\nApirilaren 6ean, Dar es Salaameko enbaxadara bueltatu nintzan nire pasaportearen arazoaren konpontzeko. Hango langile batekin hizketan egon nintzen eta berak konbentzitu ninduen lehenbailehen juteko. Oraindik ezin da jakin han gertatuko dena. Baina gauzak okerrera badoaz, lehenengo gauza atzerritarren aurak joatea izango da. Enbaxadakoak esan zidan gobernua jada hasi zela Gobernuz Kanpoko Erakundeen erregistroak egiten eta atzerritar batzuk deportatzen.\nEgun horretan bertan erabaki nuen, eta hurrengo egunean hegazkina hartu nuen Madrilera. Ostegunean iritsi nintzen Antxora.\nUstekabeko galanta. Aukera duzunean proiektuari berrekingo diozu?\nOso ilusionatua nengoen Malawiko proiektuarekin, eta nire azken aukera zen Antxora itzultzea. Nahi duenagatik borrokatzen duen pertsona naiz, eta nahiko eraginkorra izaten naiz arazoei aurre egiten, baina nola aurre egin pandemia bati?\n«Nik uste dut txerto bat izan arte estatuen arteko mugimenduak nahiko mugatuak izango direla».\nNik oraintxe bertan hartuko nuke hegaldi bat Malawira joateko, baina ez dakit ahal izango dudan. Ikusiko dugu birusak nola eboluzionatzen duen, baina uste dut txerto bat izan arte estatuen arteko mugimenduak nahiko mugatuak izango direla.\nGai honekiko zer nolako egoera utzi zenuen Tanzanian?\nLehen kasua martxoaren erdialdean azaldu zen eta gobernuak eskolak etetea eta ekintzak bertan behera uztea erabaki zuen. Bestalde, lekuetara sartzeko, jatetxe eta komertzioetan, zein autobus publikoetara sartzeko eskuak garbitu behar ziren. Koronabirus kasuak zituzten estatuetatik etortzen zen jendeak 14 eguneko berrogeialdia egin beharko zuen Tanzaniara sartzeko eta hegaldi asko ere bertan behera gelditu dira.\nBidai luzeko autobusetan, polizia noizean behin igotzen zen eta koronabirusari buruzko informazioa emateko. Behin, autobusetik jaistera behartu gintuzten tenperatura hartzeko eta eskuak garbitzeko. Maskarei dagokienez, oso gutxi, ia inork ez zituen eramaten.\nBestalde, jende guztiaren ahotan zegoen birusa baita notizietan ere. Ni ikusita jendea birusari buruz hitz egiten hasten zen, baita niri ‘korona’ deitu ere bai, batez ere umeek. Gutxi batzuk ni ikusi eta aurpegia tapatu zuten eta kasu bat edo bi izan ditut ni ikusi eta korrika alde egin dutenak. Hala ere, Swahiliz ‘korona’ ez nuela esaten ikasi nuen eta hori esatean denak barrezka hasten ziren.\nEgoerak gainezka egiten badu, ondorioak larriak izango dira ezta?\nAfrikan gertatuko dena ezin da jakin oraindik. Kontutan hartu behar da leku askotan ezin direla konfinatu; beraien etxeak ez dira gureak bezalakoak eta gainera jatekoaren bila atera behar dute. Ebola edo beste gaixotasunak jasan dituzten herrialdeak mentalki preparatuagoak daude egora hauei aurre egiteko, eta eskuak garbitzearen ala distantzia mantentzearen garrantziaz kontzientziatzea errazagoa da . Hala ere, denetan, mezua argi helaraztea da funtsezkoa. Baina birusa zabaltzen hasten bada, ez bada hasi dagoeneko, non eta nola artatuko dituzte gaixoak? Ze baliabiderekin?\nKoronabirusak iparraldeko estatuen informazio guztia hartzen badu, hegoaldean gertatzen dena baztertua gelditzeko arriskua dago?\nHori koronabirusa baino lehen ere gertatzen zen ere. Gaur egungo komunikabideen helburua ez da jendea informatzea, baizik eta beraien edo atzetik duten beste norbaiten interesak defendatzea baizik. Ez dago komunikabide bakar bat ere ez objektiboa denik.\n“Afrikan gertatuko dena ezin da jakin. Kontutan hartu behar da leku askotan ezin direla konfinatu”\nArgi izan behar dugu iritsi garen egoerara ez garela birus soil batengatik iritsi, baizik eta daukagun sistema kapitalistarengatik baizik. Hegoaldean dauden arazo horien sortzailea den sistema beragatik baizik. Koronabirusarekin edo gabe arazo horiek jarraituko dute eta komunikabideak nahi badute horien berri emango digute ala ez.\nOrain Antxon zaude, familiarekin. Nolako giroa dago herrian?\nNahiko tristea, egia esan. Madriletik hona dena hutsik zegoen.Etxera iritsi eta gurasoak eta anaia besarkatu ezin, lagunak ikusi ezin… Baina beno, egun bat gutxiago!\nErlazionatutako edukia[Erreportajea] Konfinamendua etxetik urrun


FAGOR ARRASATE, konpositeen produkzio prozesuak ikertzeko AZL zentro alemaniarreko kide berria da - Fagor Arrasate\nFAGOR ARRASATE, konpositeen produkzio prozesuak ikertzeko AZL zentro alemaniarreko kide berria da\nFagor Arrasatek konpositeen produkzio prozesu berriak ikertuko ditu automobileko sektoreko beharrei erantzuteko\nUrte hasieratik, Fagor Arrasate, AZL “Aachen Center for Integrative Lightweight production” zentro alemaniarreko kide ofiziala da. Zentro honek material arinekin egindako piezen diseinua ikertzen du (adibidez konpositeak) eta horiek produzitzeko prozesuak ere bai. Konpositeen fabrikazio prozesuei dagokionez, helburu nagusiena kostuak optimizatzea da, orain arte prozesu hauek ez direlako izan ez oso produktiboak eta ez automatizatuak. Zentzu honetan, Fagor Arrasatek estanpazio prozesu automatizatuetan eskarmentu handia duenez, ezagutza horrekin konpositeen produktibitatea eta prozesatuaren errentagarritasuna hobetzen lagunduko du.\nBestalde, lehengaien fabrikatzaileen eta produkzio teknologien disziplina arteko laguntza beharrezko da, batez ere material anitzeko prozesuen kasuan. Horretarako, Aachen unibertsitate campusak aplikazio eremu honetarako hainbat konpetentzia eskura jartzen ditu.


Nazioarteko presentzia - Ikei\n75 HERRIALDE BAINO GEHIAGOko TALDEEKIN DITU HARREMANAK ikei-k, ETA denen artean 3.800 AHOLKULARITIK GORAKO SAREA OSATZEN DUTE, 235 BULEGO BAINO GEHIaGOTAN ANTOLATUTA.\nMundu globalizatuan bizi gara. Horretaz jabetuta, IKEIk harremanak ditu nazioarteko bazkideekin, gure aholkularitza zerbitzuetan ezagutza eta harremana lokalak txertatzeko eta harreman komertzialak eta inbertsio-fluxuak kontuan hartuta lehentasunezkoak diren eremu geografikoetara iristeko.\n65 herrialde, 200 bulego eta 3.200 aholkulari baino gehiago\nANTEA, Alliance of Independent Firms, negozio-aholkularitzako enpresen erakunde bat da eta enpresen beharrak asetzea dute helburu, edozein dela ere enpresek lan egiten duten herrialdea edo eskualdea. 65 herrialdetan baino gehiagotan ditu bazkideak, 200 bulegotik gorako egitura batean antolatuta.\nMerkatu horietatik gehienetan, ANTEAko kideak sektorearen errekonozimendu handiena dutenen artean daude; horren erakusgarri, ANTEAk posizio onak ditu International Accounting Bulletin (IAB) delakoaren rankingetan. Sailkapen horiek erakusten dute aliantzak nazioarteko testuinguruan duen lidergoa eta sendotasuna.\nIKEI 2014tik da ANTEAko kide eta aliantzako taldeekin lankidetzan aritzen da tokiko eta nazioarteko mailan garatu beharreko diziplina antzeko aholkularitza behar duten enpresa arloko aholkularitza-proiektuetan eta corporate operazioetan.\nANTEA taldea 3.200 aholkularik baino gehiagok osatzen dute. Goi mailako prestakuntza dute eta askotariko zerbitzuak eskaintzen dituzte estrategiari, zuzendaritza eta kudeaketako aholkularitzari, corporate operazioen garapenari, ikuskapenari, due diligence prozesuak egiteari eta lege eta zerga arloko aholkularitzari lotuta.\n33 herrialde, 35 bulegotik gora, 600 aholkulari baino gehiago\nIKEI 1992tik da ENSR, European Network for Social and Economic Research sareko kidea.\n33 kidek osatzen dute aliantza eta tartean dira aholkularitzako enpresak, ikerketako erakundeak eta unibertsitateak. EBko estatu-kide guztiak, Europako Ekonomia Eremura sartzeko hautagai direnak (Norvegia, Islandia eta Suitza) eta Turkia hartzen ditu bere baitan.\nENSR sarearen bidez egiten du IKEIk nazioarteko aholkularitzako lanaren zati handi bat sektore publikoan. Europako politika publikoei aplikatutako ikerketa sozioekonomikoan dago ENSR espezializatuta eta 600 aholkulari eta ikertzaile baino gehiago ditu, guztiak goi mailako prestakuntzadunak eta askotariko gai eta proiektutan lan egiteko gai direnak, IKEIren aholkularitza instituzionalerako eskaintzaren ildo berean; aipagarriak dira hauek: Entrepreneurship and enterprise development, SME policy, New skills and training, Labour market and employment policy, Working conditions and OSH, Social policy, Evaluation, monitoring, benchmarking, impact assessments.\nENSRko Zuzendaritza Batzordeko kide da IKEI beste lau kiderekin batera.\nNazioarteko kolaboratzaile eta aholkularitza publikoan aditu diren profesionalen sare zabala du gainera IKEIk, ENSR iristen ez den beste eremu geografiko batzuetan.


Euskarari eusteko eta biziberritzeko Gerra ostetik trantsiziora egin den lanaren testigantza jasotzeko herritarrei eskaria | Bergarako Udala\nEuskarari eusteko eta biziberritzeko Gerra ostetik trantsiziora egin den lanaren testigantza jasotzeko herritarrei eskaria\nEnviado por Bergarako Udala en Mié, 2022-05-04 17:39\nGertuko historia ezagutzeko, memoria berreskuratzeko, eta protagonistei aitortza egiteko hainbat lan egitea jasota du Bergarako Udalak 'Bergara izan, bizi, ekin' legealdirako planean. “Gertuko historiako protagonisten ahotik jaso nahi dugu gainera gertatutakoa, horrek aberasten baitu historia, une honetan horretarako aukera badugu oraindik, eta gainera, bizipenak ez daude liburuetan jasota”, esan du Herritarren batzordeko lehendakari Ekaitz Aranberrik.\nEuskararen Historia Soziala berreskuratzea ere propio jasota dago bertan. Hasita dago jada lan horrekin, eta oraingo egitasmoarekin urrats berria egingo da. Helburua da Gerra ostetik trantsiziora, 1980ra, euskarari eusteko eta biziberritzeko egin den lanaren testigantza jasotzea, ezagutzera ematea eta protagonistei aitortza egitea.\nHerritarrei eskaria egin zaie lan horretan laguntzeko, udal artxiboaren arduradun Arantzazu Oregik azaldu duenez. “Herritarrei eskatzen zaie adierazitako epean (Gerraostetik 1980ra) euskara bultzatzeko egindako lanarekin lotutako materialik badute, horien berri Udaleko artxiboan ematea”. Materiala itzuli egingo litzateke. Era berean, eskertuko litzateke, halaber, gaiaren gaineko edozein informazio ematea ere.\nBadihardugurekin lankidetza-hitzarmen baten bidez gauzatzen ari da Udala lana. Bergarako Udala eta Badihardugu 2003tik dabiltza elkarlanean, herriko ahozko ondarea jasotzeko lanetan. “Egitasmo honekin lankidetza horri jarraipena eman nahi izan zaio garrantzi berezia duen gai baten inguruan. Kasu honetan diktadura garaian eta debekupean euskara sustatzeko herrian egindako lana dugu aztergai eta horretarako iruditu zaigu egokiena protagonisten ahotik jasotzea dela, aurretik esan dudan moduan”, Aranberriren hitzetan.\nLan-mahai bat osatu zen lan honetarako, euskalgintza, norbanako batzuk eta Udaleko ordezkariek osatutakoa.\nEuskararen gaian eta euskalgintzan esperientzia handia duten Juan Martin Elexpuruk, Anaje Narbaizak, Jerardo Elortzak eta Jaione Isazelaiak parte hartzen dute boluntario gisa. Bestetik, Badihardugu euskara elkartetik Aintzane Agirrebeñak eta Idoia Etxeberriak. Udaleko ordezkari gisa Herritarren batzordeko lehendakari Ekaitz Aranberrik, Aranzazu Oregi udal artxiboko arduradunak eta Estepan Plazaola euskara zerbitzuburuak.\nOrain arte egin den lanaren berri eman du Badiharduguko kide Idoia Etxberriak. Hainbat arlotan euskara sustatzeko egin den lana jaso da: hezkuntza, euskalduntze-alfabetatzea, kultur arloak (antzerkia, bertsolaritza, kantagintza, dantza…) eta abar. Arlo horietan protagonista izandako jendea elkarrizketatu da eta elkarrizketa horiek (guztira 24 elkarrizketa eta 26 elkarrizketatu) ikusgai jarri dira ahotsak.eus webgunean. Aldi berean, zenbait material ere jaso da: kartelak, esku-orriak, argazkiak, diskoak… Horien kopia digitalizatuak egin nahi dira.\n2022. urtean egingo den lanaren berri eman du Estepan Plazaola Euskara zerbitzuburuak: “Aurten dibulgazioan jarri nahi da indarra eta horretarako, besteak beste, erakusketa, ikus-entzunezkoa, hitzaldiak eta baliabide didaktikoak erabiliko dira”.\nErakusketa izango da baliabide nagusia eta abenduaren 11tik 25era egongo da ikusgai Aroztegi aretoan. Erakusketan herritarrengandik jasotako informazioa aurkeztuko da panelen bidez eta horretaz gain, bildutako euskarriak ere erakutsiko dira.\nIkus-entzunezkoa erakusketaren osagarri izango da, jasotako edukiaren ikuspegi orokorra eskainiko duena. Bizpahiru hitzaldi antolatuko dira. Baliabide didaktikoak ere sortuko dira gaia eskoletan lantzeko.\nAurrekontuari dagokionez, orain arteko lanena (grabazioak egitea, kodifikatzea eta ikusgai jartzea…) 12.000 euro da, eta aurtengo, grabazio berri, erakusketa, hitzaldi eta abar, 15.000 euro.


GARAn plazaratutako Eskola Publikoaren Aldeko Plataformaren idatziari erantzuten dio artikuluak.\nIazko ikasturtean atzerritar jatorriko 4.314 ikasle matrikulatu ziren epez kanpo. Horietatik 250 inguru ikastoletara bideratu zituzten Eskolatze Batzordeek, Hezkuntza Sisteman dugun pisuaren arabera 650 inguru bazegozkigun ere. Esan behar diguzue hori ez dela arrazoi nagusi bat ikastoletan legozkigukeenak baino jatorri horretako ikasle gutxiago edukitzeko?\nOrain arteko politika ez da zuzena izan. EAEko administrazioak ikasle hauek matrikulazio zailtasunak zituzten ikastetxeetara bideratu ditu, eta ez du kontuan hartu sare eta eskolen arteko oreka; aitzitik, desorekatu egin ditu. Guk eskolatze batzordeetan hezkuntzako eragile guztiek parte hartzea proposatzeaz gain (zuek ere proposatu zenuten 2016ko manifestuan), gaur egun erabiltzen dituzten irizpideak aldatzea ere eskatu dugu (hau ere proposatu zenuten).\nGelak «gotortzen» ditugula leporatu diguzue, matrikula biziko ikasleak ez hartzeko xedearekin. Gustatuko litzaiguke matrikulazio garaian gela guztiak betetzea, baina ez da horrela, eta horrela izango balitz ere, eta diozuen xedea izango bagenu ere –salaketa faltsu eta iraingarria da– behartuta geundeke legez jarriak dauden matrikulazio kanpainaz kanpoko gelako bina ikasle hartzera. Hori bai, ez diogu uko egingo ikastolan matrikulatu nahi duten guztiei ateak irekitzeari. Era berean, ez diegu aterik itxiko matrikulazio kanpainatik kanpo gurera etorri nahi dutenei, edo gurera bideratzen dituztenei.\nKuotak atzerritar jatorriko ikasleei edo baliabide urriko familiei ateak ixteko erabiltzen ditugula leporatu diguzue. Agerraldian esan genuen aitortzen dugula kuotak oztopo izatea baliabide urriko familientzat. Baina, era berean, adierazi genuen kuotak ez direla eragozpen izango gurean matrikulatzeko, orain ere ez diren moduan, eta administrazioak bere betebeharra betetzen ez duen bitartean, ikastoletan betiko beka sistema propioa mantendu, berritu eta indartuko dugula. Alegia, kuotak ordaindu ezin dituen edozein familia beste familien laguntzari esker mantenduko dela gure ikastoletan. Hau ez da karitatea, gizarte ekintza baizik.\nEz da egia diru publikoz finantzatuta gaudela ehuneko ehunean. Eskola Kontseiluaren azken txostenak dioen bezala –erakunde horretatik kanpo utzi gaituzte berriro ere–, itunek irakaskuntzaren %66 estaltzen dute gure ikastoletan, eta gurasoen ekarpenek %21. Ikastolok hezkuntzaren doakotasunaren defendatzaile sutsuak gara. Baina baldintza hauetan ezinezkoa zaigu familia bazkideen diru sarrerarik gabe irautea.\nAtzerritar jatorriko ikasleak hartzearen truke dirua eskatzen ari garela leporatu diguzue. 20 milioi euro eskatu ditugula itunpeko sarearentzat. Prentsa oharrean oker ageri zen, baina prentsaurrekoan argi esan genuen hezkuntza sistema osoarentzat ari ginela eskatzen, eta horrela ageri da gure webgunean egun horretatik bertatik. Ez al zarete bada zuek ere eskatzen ari baliabide gehiago, baita diru gehiago ere?\nGure kontuak lausoak direla ere badiozue. Ikastolok kooperatiba gara, eta gure kontuak bazkide guztiek ezagutzen dituzte. Ezagutu bakarrik ez, beraiek onartzen dituzte aurrekontuak eta balantzeak. Era berean, auditoriak egiten ditugu urtero, eta kontu horiek guztiak Erregistroan daude. Kontu gardenak izatea gure nortasunaren oinarrizko printzipio bat da.\nHizkuntza ereduen gainean xehetasunetan ez sartzea leporatu diguzue, guk proposamen argi bat egin dugunean: ezinbestekoa da hizkuntza ereduak desagertzea eta murgiltze eredua ezartzea, gure ikasleek Hezkuntza Sailak bere proposamenean jaso dituen euskarazko gaitasun mailak lortzeko (gutxienez B2 DBH amaitzerakoan, eta gutxienez C1 Batxilerra amaitzean). Ezin dugu ahaztu atzerriko jatorria duten ikasleak gizarteratzeko eginbidean hizkuntza ereduen sistema hautespen eta baztertze bidea bihurtu izan dela. Araban, iazko ikasturtean, epez kanpo atzerritar jatorriko 956 ikasle matrikulatu ziren; heren bat A ereduan, heren bat B ereduan eta beste heren bat D ereduan. Horrek hizkuntza segregazioa betikotzen du.\nUrbanismoaz diogu hezkuntza eragileok gutxi egin dezakegula, arlo politiko orokorrean hartu behar direlako erabakiak hiriguneetan ghettoak ez sortzeko. Hala ere, hori ezin bada ekidin, bi neurri hartu beharko lituzke Hezkuntza Sailak: 1) Eremu horietan dauden ikastetxeen arteko orekari eustea; 2) Integratzeko politikak ezartzeko behar diren baliabideak eskaintzea ikastetxe horiei. Zuen plataformatik ere eskaera horiek egin dituzue.\nHezkuntza lege berri bat eskatzen ari gara, bai, egungoak hezkuntza sistemaren erdia bakarrik biltzen duelako, zaharkitua dagoelako, ez dielako erantzuten etorkizuneko erronkei eta publiko/pribatu dikotomia faltsua alboratu behar delako hezkuntza zerbitzu publikotik abiatuta. Guk proposatzen dugun legea ez da Jaurlaritzarena; Araba, Bizkai eta Gipuzkoako ikastola guztien artean landu genuen iaz. Proposamen hori publikoa da.\nGatozen harira gu ere, zuek aipatzen duzuen azkeneko puntura, azken batean horixe baitzen zuen artikuluaren funtsa. Geure buruaz beste egiteko proposatu diguzue, desagertzeko, gaur egun indarrean dugun sistema publiko jakobino eta espainolistan diluitzeko Jaurlaritzaren eskuzabaltasunarekin… gurea gainetik kenduta, «benetako» batailari, kristau eskolen aurkakoari, heltzeko aukera izango duzue eta.\nLasai bego Jaurlaritza, ez dugu-eta suizidiorako gonbit hori onartzen. Aukera hori proposatzeak aditzera ematen du erakunde publikoei lotutako publikotasunaren ikuspegi hertsia, herri honetako herri mugimenduenganako errespetu falta, auzolanari begirunerik eza, kooperatibenganako mespretxua, erakunde publikoetatik at egiten den herrigintzarenganako herra, «Euskal erditik» begirako ikuspegia… edo, sinpleki, berea defenditzeko itsukeria hutsean, etsai bat asmatu beharra.\nSegregazioaz, inklusioaz, murgiltze ereduaz, hezkuntza legeaz, publikotasunaz… gai horiez guztiez eztabaidatu eta akordioak lortu beharrean gaude hezkuntza eragileok, agintari eta hautetsiok; guretzat lehentasuna du Euskal Herriko hezkuntza sistemaren gaineko eztabaidak.\nKale? Kale? Kale? Kale?\neskola-publikoa, hezkuntza, hezkuntza sistema, Ikastolak, Kale?, segregazioa\n19 pentsamendu “Kale?”-ri buruz\nAritz Larreta Bereziartua 2018-11-13 16:17\nTristea da gero gure artean horrela ibili beharra ere. Lekutan dago Euskal Eskola Nazionala!!! Uste dut, 90. hamarkadan gertatutakoak gainditu ezinik gabiltzala oraindik: http://www.euskonews.com/0088zbk/gaia8801eu.html.\nTalde batean, denek zer edo zer irabazi ahal izateko, taldekideetako bakoltzak berea duen zerbait galdu behar du. Seguru nago “helduok” behin baino gehiagotan esan diegula hau seme-alabei, ikasleei… baina gero guk…\nAritz Larreta Bereziartua 2018-11-13 16:37\nA! Eta hausnarketarako datu bat ere ZUZEUratu nahi nuke:\nDakizuenez, ikasturte honetan, 2019ko apirilean, izango da Korrikaren 21. edizioa. Asko emozionatzen gaitu Korrikak, ez? Izan sare publikoko ikasle, guraso edo langile, izan itunpeko sareko ikasle, guraso edo langile… Bada, jakin ezazue, Korrika AEKk antolatzen duela, izaera guztiz herritarra eta komunitarioa duen, baina TITULARITATE PRIBATUA duen euskaltegi sare batek. Ikastolen kontrako mezu asko entzuten ari naiz azken aldion, baina ez dut inoiz AEKren kontrako halako girorik ikusi, eta ez ikustea espero dut.\nEuskal gatazka politikoan bezalaxe, auzi honetan ere, nork bere burua aztertu dezala lehendabizi eta, beste edozeren gainetik, elkarrekin zerbait eraikitzeko ilusio eta indarrak gain har dezala!!! Nik, nagoen tokitik, horren alde egingo dut behintzat. Handiagoa den zerbait lortze aldera norbere zerbait bidean uzteko edo galtzeko prest denak, bidelagun izango nau ni.\nNagore 2018-11-13 22:19\nKontua,Aritz, garbi eta aratza da. Espainiar komunistek dagokien baino toki gehiago hartu nahi dute. Horiei bost euskal ezer, eta publiko hitzaren pean zernahi aldarrikapen egiten dute. Ez dira euskaldunak, espainiar garbiak baizik, eta euskal eskola zer den ez dakite. Izan ere, idazkia izenpetzen duten horietako anitz ez dira behin ere irakaskuntzan aritu, ezta beharrik ere.\nNagore 2018-11-13 23:00\nAritz. Esanen nuke “zerbait bidean uzteko edo galtzeko prest dena”…hori ez dela hala. Ustez, euskal eskola publikoaren aldeko anitz ez baitira horren aldekoak, hori aspaldi ikasi genuen, eta ongi ikasi. Horiek botijoa , suia, baino espaniarragoak dira, espaniar eskola publikoaren aldedo sutsu gartsuak, Eta behar izanez gero euskalkien aldekoak ere bai., sekula ez Euskal Eskola Aldekoaren kideak.\nAritz Larreta Bereziartua 2018-11-14 06:19\nNagore, barkatuko didazu, baina ez dut uste darabilzun tonu horrek ere asko laguntzen duenik. Eskola Publikoaren Aldeko Plataformakoek argitaratu zuten idatziko tonua ere oso oldarkorra, erasokorra, mingarria… iruditu zitzaidan, posizioak gerturatzeko batere lagungarria ez, baina sare publikoa jakobinoa eta espainiarra dela esateak ere ez du, bada, batere laguntzen. Gainera, ikastolek jasotzen duten kontzertua (doakotasuna bermatzeko beharko luketenaren %66a) hortik jasotzen du.\nIruditzen zait, auzi honetan guztian, alde guztiak minetik ari direla. Min horretaz hitz egin behar da, bai, baina aurrera egin ahal izateko, ez min horretan iltzatuta gelditzeko. Zer dugu nahiago, arrazoi absolutua izan ala arrazoi pixka bat izan eta Euskal Eskola Nazioanala eraikitzen hasi?\nOlgetari 2018-11-14 10:02\n“Y vamos ahora a lo que es central. Es hora de superar el sistema dual «público/privado». Hace años que es necesario repensar y encaminar esta situación anómala que se nos ha ido de las manos como sociedad. Invitamos al departamento de Educación a impulsar procesos amplios y generosos de publificación y a las ikastolas concertadas a que pasen de ser concertadas a ser públicas. De esa manera dejarán, entre otras cosas, de tener gastos que no tiene la pública y de cobrar cuotas a las familias. Después de ese proceso, será más fácil abordar entre todos y todas qué podemos hacer como sociedad con la red religiosa, reflexión que está parada porque la existencia de la red de ikastolas hace de parapeto de ese proceso de reflexión. Atendamos y prioricemos lo público.”\n“Es hora de superar el sistema dual «público/privado».”\n“las ikastolas concertadas a que pasen de ser concertadas a ser públicas”\n“Atendamos y prioricemos lo público.”\n¡¡¡Qué nivel Maribel!!\nUste dut krispazioa hasi dutela badakitelako honek haien alde egiten duelako une honetan, moda berrietatik zerbait atera nahian. Ikastolen kudeaketan gero eta esku hartze handiagoa nahi dute, autonomizatu arte (beren autonomia kenduz paradoxikoki). Baina “sistema publiko jakobino eta espainolistan diluitzeko” esaldi zuzena dela, euskarari eta euskal herriaren historiari ematen dion tratua ikusita gaur egun. Hainbat eskola autonomikotan ez dute euskal herriaren historia irakasten ere! Eta beste zenbait kontzertatuk, dirua jasotzen dituztenak, ere ez. Honek ez al luke hika mika gehiago sortu behar? B ereduko kontzertatuek dirua nola jaso dezaketen ulertzerik dago? Horietako asko praktikan A eredukoak izanik gainera.\nArazorik konpontzekotan, has daitezela ziurtatzen bai publikoan bai kontzertatuan dauden D ereduko gelak benetan D eredukoak izan daitezen, eta B eredukoak B ereduko, zeren euskara maila baxua dituzten ikasleen euskalduntzea zailtzen duen joera dago, praktikan, B eredukoa A eredukoa egiten dute eta D eredukoa B ereduko. Guztia ez dago paperean. Hizkuntza politikak aztertu behar dira ikasgeletan bertan. Has daitezela batzuk zein besteak hori egiten herritarron konfiantza nahi badute.\nMikelats 2018-11-14 18:46\nSare publikoa espainiaren menpeko administrazioak kontrolatzen du. Hori arrazoi nahikoa da ikastola eta ikastolen independentzia denarekin defendatzeko. Ez diezagutela agindu gure seme-alaben hezkuntzarekin zer egin!\nAritz Larreta Bereziartua 2018-11-14 19:14\nBerriz esango dut: ez dut inolaz ere bat egiten darabilzuen tonuarekin.\nIkastolako langilea naiz eta ikastola ereduaren oso aldekoa, baina ez ahaztu ikastolok ere zuk diozun espainiaren menpeko administrazioaren menpe gaudela guztiz; izan ere, nondik datorkigu, bada, gure diru iturrien %66a?\nMikelats 2018-11-14 21:49\nArrazoi duzu, baina herriak sortutako hezkuntza sare bat administrazioari oparitzeaz arinegi hitz egiten du jendeak, horren atzean milaka pertsonek hartutako arrisku eta lan guztiaz ahaztuta. Noski espainiar/frantziar legeen pean daudela, gu denok bezala bestalde, baina eskola sare nazional propio batetik gertuen dauden zentroak dira, eta niretzat negoziaezinak\nAritz Larreta Bereziartua 2018-11-14 22:25\nZer da, zure ustez, Mikelats, negoziaezina dena? Titularitatea Eusko Jaurlaritzaren esku uztea? Gaur egun EJtik jasotzen dugun finantziazioak ez du ematen langile guztien gastuak kubritzeko. Finantziazio gehiago iritsiko balitz, doakotasuna bermatu ahal izango genuke, baina ikastolak doakoak izango bagina ere, denak ez leudeke gustura; izan ere, batek baino gehiagok esango luke: erabateko finantziazioa izan eta titularitate pribatua? Langileak eurek kontratatu?… Zer irudituko litzaizuke titularitatea guraso edota langileen esku mantentzea, baina langile kudeaketa EJren baitan uztea? Hori bai, gaur egungo oposaleta ereduari buelta pare bat emanda.\nEz dago erraza, alajaina!!!\nNagore 2018-11-14 22:58\nUstte dut Joshua Fishma intelektualak azaldu zuena nola diren hizkuntzen gauza hauek eta zer arrisku dituen komunitate batek bere hezkuntzaren gaineko kontuak zapaltzen duen estatuaren eskuetan, komunisten eskuetan kasu honetan, uzten dituenean. Bego. Eta kolonoak fuera! Zer, kontu bera gertatzen ari da egun hauetan hipoteken gaineko zergekin eta “ustez” Nafarroan amei, soilik ama batzuei, gehien irabazi duten amei, itzuli beharreko diru kontuekin. Horra ustezko ezkerzaleak, oso espainiarrark horierk guztiak, aberaskume batzuen alde, beti Espainiaren alde, eta geure fiskalitatea, eta azken batean, geure burujabetasunaren kontra. Eta hor ikusten dituzu, eskatu eta eskatu, Espainiarekin berdintzeko, okerrenean, jakina! Sekula ere ez dituzte, ezjakin halakoak, Euskal Herrian ditugun alde onak aldarrikatuko. Eta beren tonua oso dasatsegina zait, oka egiterainokoa.\nNagore 2018-11-14 23:03\nEta hori nahiko ez eta esanen dizut seme-alabak eskola publikoan ikasi dutela, institutu publikoan eta unibertsitate publikoan ari direla. Eta ez genukela sekula santan ere geure ume bat ikastola batean matrikulatuko. Baina Eskola Publikoareb Aldeko Plataformako horiek duten helburua Hezkuntza Euskalduna deusestatzea da, berdintasunaren izenean, jakina, baina espainiar berdintasunaren izenean. Utikan!\nIdurre 2018-11-15 16:11\nZuk iraindu egin gaituzu eskola publikoa hautatu dugunok. Zuk iraindu egin dituzu gure umeak jakobino eta españolistatzat jota. Zuk gezurra diozu. Gaur egun, zorionez, berdin ikasten da batean zein bestean euskarari eta euskal kulturari dagokienez. Aldea badago, jakina, zuk orain atzerritar horiek gurean daudela aspaldi. Orain nahi dituzu ume faltan zaudetelako eskola guztiak. Zuk baztertu egiten duzu estatu horretatik datorren hori, baina dirua datorrenean beso-zabalik hartzen duzu. Zuk kritikatzen duzun eskola horretan ari dira lanean zuen umeen guraso asko eta asko, españolista eta jakobinoa den horretan. Zuk…..espero dut zuk esandakoak zure kolkotik atera izana eta ez izatea ikastolen elkarteko denen iritzia. Beldurtuta.\nAmonamantangorri 2018-11-15 20:24\nAritz Larretak esan du:\n“Ikastolen kontrako mezu asko entzuten ari naiz azken aldion, baina ez dut inoiz AEKren kontrako halako girorik ikusi, eta ez ikustea espero dut”.\nEz? Nik bai ba, entzun izan dut AEKn lanean dagoen eta lan egin duen jendea tabernetan, trago artean, barrenak husten:\nLan-prekarietatea, jende gaztea etengabe hartu eta kanporatzea (nekez jubilatuko zarete AEKn), goragoko postuetara igotzeko edo ikasle-talde erosoenak banatzeko irizpide susmagarriak. Truko bat: komeni da ortodoxiari amen esatea.\n“Preakarietateak hiltzen du” dioen pankartekin ibiltzen omen diren ezkertzale edadetuek lasai egiten dute lan etxetik gertuko postutxoan, haien lankide hasiberriak Auskalonondiko talde batetik Eztakinongo herrira joan-etorrika dabiltzan bitartean, familia-proiektu batekin ezin eramanezkoa den ordutegi eta soldatarekin.\nEta gainera, tarteka nagusiak esaten dizu “boluntario-lana” egin beharko duzula hurrengo Korrikarako…\nHorixe da AEKn dabilen izpiritua, bederen bertako zenbait irakaslek kontatuta. Jende guztia ez dago pozik.\nNagore 2018-11-15 22:50\nHi! Hauta ezan itzultzaile automatiko hobea edo, bestela, euskara ikasi. Eta gaur egun, dirua denez galdera ororen erantzuna, erantzuna hauxe dun: Dirua ez zetorren indondik, dirua euskaldunona dun, geurea behinik behin.\nAmonamantangorri 2018-11-16 01:57\nPozten naiz behingoz eskola-segregazioaren eztabaida mahai gaineratu delako, eta ez noski alderdien eta sindikatuen eskutik, herri-plataformei esker baizik.\nSegregazioa hezkuntzan (jatorriaren eta klase sozialaren araberakoa), neurri handi batean zentru publiko eta kontzertatuen banaketagatik da. Ikastolek badute ardura egoera honetan, ezin dituzte “baloiak kanpora bota”.\nLibe 2018-11-16 09:41\nKoldo Tellituren esanak dira ala ikastolen elkarteko lehendakariarenak? Bigarrena bada, oso larria iruditzen zait. Gezurra delako eta iraindu egiten gaituelako eskola publikoko ume, irakasle eta gurasoak.\nEta, gainera, badaki gezurra dena. Eskola publikoaren uzta ikusi baino ez dago. Bertsolariak ere badira punta-puntakoak eskola publiko jakobino eta espaiñolistan ibiliak. Nola liteke? Irainak eta gezurrak bide laburra.\nUrduritasuna nabaritzen dut. Orain arte mugak eta hormak jarri dizkiezue zuen maila ekonomiko eta soziala ez daukan orori, eta orain horien premia? Zer gertatzen da? Jaiotza tasa jaitsi dela eta eskola guztientzako ume gutxi dagoela? Esan egia, eta ez ibili itzulingurutan. Kontzertatu erlijiosoek ez dituzte horrelako eufemismoak erabiltzen. Ez dira zaie ahoa betetzen hitz potoloekin (euskara guk, euskal kultura guk, euskal estatua guk… karkarkar). Gustatu zein gustatu ez, titularitate publikoa baduzu, kontrola izan behar duzu zorrotzagoa, dirua publikoa darabilenak ez dauka libre ibiltzeko esparrurik, ez hemen ez inon.\nNagore 2018-11-17 23:06\nZer gertatzen den? Bilbo Handi osoan D eredurik ez dagoela, eta A eredua nagusi dela. Qué vascos más raros!\nNagore 2018-11-25 20:38\nEuskaldunok ez al dugu zergarik pagatzen? Eta are gehiago. Ez al dugu erdaldunek baino gehiago pagatzen? Norena da dirua? Halako babukeriak aditu beharra. goitka egitera noaie!


Azaroaren 30ean, Fair Saturday jaialdiaren beste edizio bat\nAurten berriz gertatuko da. Azaroaren 30ean, Fair Saturday jaialdiaren beste edizio bat ospatuko da. Gizarte-eragin handiko mugimendu kultural hau Bilbon jaio zen, baina gero eta hiri gehiagotara hedatzen ari da, eta aurten ere LABORAL Kutxaren babesa jasoko du, hedatu eta indartu dadin.\nFair Saturday mugimenduan munduko eta diziplina osoko artistak eta erakundeak batzen dira artea eta kultura garrantzitsuak ezezik gure etorkizunerako berebizikoak direla esateko. Eta horretarako era guztietako kontzertuak, ikuskizunak, erakusketak eta tailerrak egiten dituzte, aukeratu duten gizartekintza arloko mugimendua nahi duten eran laguntzeko.\n2018an bezala, sekulako irekitze-jaialdi batekin hasiko da dena, azaroaren 29an, Miribillako Bilbao Arenan eta bertan parte hartzeko gonbidapena luzatu zaie Bizkaiko abesbatza guztiei.\nBizkaiko Abesbatzen Elkarteak parte hartzeko deia egin du\nJoan den urteko azaroaren 29an, Miribillako Bilbao Arenak dar-dar egin zuen Benito Lertxundiren musikarekin eta mota guztietako abestiak interpretatu zituzten, herrikoiak zein musikaren historiara pasatu direnak, 1.000 ahotsekin baino gehiagorekin. Aurten, gonbidatutako artista berriek errekor hori gainditu nahi dute eta, horregatik, abesbatza bateko kide bazara, parte hartzera gonbidatuta zaude.\nAurreko urtean bezala, musikaren abesti klasikoetan eta arrakasta handietan oinarritutako kontzertu bat eskainiko da, eta ikus-entzunezko sekulako ikuskizuna egingo da haren inguruan. José Vilaplana maisuak zuzenduko du kontzertua, eta Bilboko Koral Elkarteak, Rossini Abesbatzak eta Bilboko Udal Bandak parte hartuko dute, baita beste artista gonbidatu batzuek ere, hala nola Zea Mays taldeak (antzeko ezaugarriak izan zituen kontzertu gogoangarri batean parte hartu zuen duela bi urte).\nGizarte-bazterkeriaren kontra borroka egiteko erabiliko dira irabaziak\nEkitaldiarekin lortutako irabaziak Barreras Invisibles programara bideratuko dira, Fair Saturdayk bazterkeria-arriskuan dauden neska-mutilen mezenasgo kulturalerako garatutako proiektura.\nEkimen horrez gain, LABORAL Kutxan herrialdeko kultura eta artistak babestu nahi ditugu eta, horregatik, abesbatza parte-hartzaileek —10 gehienez, izena ematen duten hurrenkeraren arabera— 500 euroko saria jasoko dute bakoitzak aukeratzen duen kausa soziala babesteko.\nFair Saturdayk, LABORAL Kutxak eta Bizkaiko Abesbatzen Elkarteak eskerrak eman nahi dizkiegu abesbatzei, egindako ahalegin eta lan guztiagatik, eta historikoa izango den ekitaldi horretaz gozatzera animatzen ditugu.\nParte hartzeko interesa duten abesbatzentzako xehetasun teknikoak\n● 6 abesti interpretatuko dira eta partiturak uztailaren 15a baino lehen helaraziko dira.\n● Azaroaren 28an, ostegunean, egingo dira entsegu orokor eta soinu-proba bakarrak.\n● Abesbatza parte-hartzaile guztiek 2 gonbidapen jasoko dituzte Fair Saturday sari-banaketaren ekitaldirako. Ekainaren 24an izango da, 20:00etan, Guggenheim Bilbao Museoan.\n● Ekainaren 28an, ostiralean, koordinazio-bilera bat egingo da, arratsaldez, abesbatza parte-hartzaileetako arduradunekin.\n● Ekainaren 14a, ostirala, izango da konfirmazioetarako azken eguna.\n● Parte hartzeko, idatzi eventoinaugural@fairsaturday.org posta elektronikora.\nTags: fair saturday kontzertuak kultura\nArtea, musika, antzerkia, dantza edo literatura: honela babesten dugu kultura LABORAL Kutxan\n19 abendua, 2019\nFair Saturday 2019: 750 kultur ekitaldi, 200.000 ikusle eta 450 gizarte-helbururentzako laguntza\nLarunbat honetan, egin bat Fair Saturday egunarekin. 110 ekitaldi baino gehiago antolatu dira Bilbon eta 1.200 baino gehiago mundu osoan zehar


Preso bat Txinako ipar-mendebalde suntsituko lan-esparru batera bidali dute Txinako Iraultza Kulturalaren garaian. Asmamena baliatuta, eta alaba −film batean filmatu dutena− ikusteko xede bakarrarekin, handik atera eta gertuko herri bateko zinema-aretora ihes egitea lortuko du. Han film-zinta hori aurkitu eta bereganatzea espero du. Alabaina, emakume eskale batekin gurutzat...\nIstorioa 1978ko udan hasten da. Nacho Cañas hamazazpi urteko ikasle barnerakoia da, eta kosta egiten zaio ingurura moldatzea. Gironan bizi da, eta egun batean Zarco eta Tere –hiriko auzo gatazkatsueneko bi gaizkile gazte– ezagutu eta amodiozko triangelu batean nahasiko da, uda osoan zehar bere bizitza betiko aldatuko duen ebasketa-, lapurreta- eta oste-lasterketa geldiezin...\nSiegfried Sassoon gizon konplexua izan zen. Bizirik irten zen I. Mundu Gerran borrokatzearen izuetatik; dominarik ere irabazi zuen bere ausardiagatik. Baina itzuli zenean gogor kritikatu zuen bere gobernuak gerran jarraitzeko harturiko erabakia. Sassoonen poesia mendebaldeko frontean izandako esperientzietan inspiratu zen, eta, azkenean, bere garaiko gerra-poeta nagusietako bat...\nXIX. mende amaierako egun batean betiko aldatuko da Lise 14 urteko neskaren bizitza. Bere neba-arrebetatik zaharrena da, bere familiako lehena da eskolara joaten eta itxaropenez eta konfiantzaz beteta ikusten du etorkizuna. Baina ama erditzen ari dela, badirudi gaizki doala zerbait. Gaua ilundu eta erditzeak aurrera egin ahala, Lise ulertzen hasiko da balitekeela etxekoandre gi...\nJustiziak Blanco baskula bat darama eskuan, nagusi onak langileei esan ohi dienez. Blanco enpresak balantza industrialak sortzen ditu, baina fabrikarako sarbidean dagoena, bi platereko modelo zahar bat, okertuta dago. Hiriburutik urrutiko hiri txiki baten aldiri industrialean kokatua, Báculas Blancok hamarkada ugari eman ditu saltoki handietarako balantza industrialak so...\nJustiziak Blanco baskula bat darama eskuan, nagusi onak langileei esan ohi dienez. Blanco enpresak balantza industrialak sortzen ditu, baina fabrikarako sarbidean dagoena, bi platereko modelo zahar bat, okertuta dago. Hiriburutik urrutiko hiri txiki baten aldiri industrialean kokatua, Báculas Blancok hamarkada ugari eman ditu saltoki handietarako balantza industrialak sortzen, ibilgailuak eta abereak pisatzeko. Blanco, enpresaren jabea, pozik dago, negozioa ondo baitoakio: probintziako gobernuak enpresa-bikaintasunari eman ohi dion sari bat jasotzear daude. Batzorde batek edozein unetan bisita egingo diela espero dute, eta dena prest utzi behar dute ordurako. Alabaina, langileekin dituzten arazoek kolokan jarriko dute gauzen norabide egokia. Nagusi ona arazo horiek edonola konpontzen saiatuko da: galdutako oreka berrezartzeko, edozer gauza egingo du.\n2015eko urria. Frantziako aduana-agenteek zazpi tona kalamu atzeman dituzte hiriburuaren bihotzean. Egun berean, Hubert Antonie, iragan lausoko espioi ohia, Stéphane Vilner Libération egunkariko kazetariarekin harremanetan jarriko da. Bere hitzetan, Jacques Billard goi-mailako polizia frantziarrak –komunikabideetan ezagun eta goi-mailako polizia frantsesak– zuzenduta...\nSusanak Parisen modelo gisa zuen bizitza bertan behera utzi eta Madrilera itzuli behar du. Izan ere, bere amona Pilarrek garuneko odol-isuria izan berri du. Duela urte batzuk, Susanari gurasoak hil zitzaizkionean, amonak hazi zuen neskatoa, alaba izango balitz bezala. Susanak Pilar zainduko duen norbait aurkitu behar du, baina hasierako plana, amonarekin egun gutxi batzuk emate...\n2000. urtean, Maixabel Lasaren senarra, Juan María Jáuregui hil zuen ETAk. Hamaika urte geroago, ezohiko eskaera bat jaso zuen: bere senarra hil zuten gizonetako batek berekin hitz egiteko eskatu zion Langraiz Okako espetxean (Araba), zigorra betetzen ari deneko kartzelan, talde terroristarekin zituen harremanak eten ostean. Zalantzak zalantza eta atsekabe handia izan arren, ...\nQuién lo impide nerabezaroari eta gaztaroari buruz dugun pertzepzioa aldatzeko dei bat da; XXI. mendearen hasieran jaio eta 2020an adin-nagusitasunera iritsi zirenena; orain guztiaren errudun diruditen baina itxaropenak murrizten ari zaizkien horienak. Dokumentalaren, fikzioaren eta lekukotasun-erregistro hutsaren arteko lan honetan nerabe gazteak diren bezala azaltzen dira, b...\nTammy Faye Bakker telebista-predikatzaile ebanjelistaren igoera, erorketa eta erredentzioaren ikuspegi intimoa. 70eko eta 80ko hamarkadetan, Tammy Fayek eta bere senarrak, Jim Bakkerrek, ia ezerezetik abiarazi duten munduko erlijio-katerik handiena, baita parke tematiko bat ere, eta ospe izugarria izan zuten bidaltzen zituzten maitasun, onarpen eta oparotasunezko mezuei esker. ...\nÁlex Ventura, esperientziarik gabeko diplomazialari gazte bat, sinesmen guztiak kolokan jarriko dizkion misio baten buru bihurtuko da: Frank Wildek –urpeko ondare komuna arpilatzetik bizi den abenturazale batek– ostutako urpeko altxorra berreskuratzea. Álexek bere bizitzako abenturari ekingo dio Lucía (aiurri biziko funtzionarioa) eta Jonas Pierce (abokatu iparramerikar ...\nIrenek hamabost urte ditu, eta adingabe arau-hausleentzako zentro batean bizi da. Haurdun geratu da eta bizitza aldatu nahi du Javierri, zentroko hezitzaileetako bati, esker. Javierrek berekin eta bere emazte Adelarekin bizitzea proposatuko dio bikoteak mendian isolatuta duen etxean, neskaren haurduntza ongi joan dadin. Baldintza bat ezarriko diote horren truke: haurtxoa jaiotz...


14E/2021 FORU AGINDUA, martxoaren 2koa, Kultura eta Kiroleko kontseilariak emana, zeinaren bidez onesten baitira kirol klubei, kirol klub filialei eta kirola sustatzeko entitateei dirulaguntzak norgehiagokako araubidean emateko deialdia, Nafarroako Foru Komunitatean kirol ekitaldi eta jarduerak antolatzeko 2020ko urriaren 1etik 2021eko irailaren 30era bitarte. DDBN identifikazioa: 551690.\nNafarroako Kirolari buruzko uztailaren 5eko 15/2001 Foru Legeak 3. artikuluan ezartzen duenez, Nafarroako Foru Komunitateko Administrazio Publikoen kirol politikaren helburuen artean Foru Komunitatean kirol ekitaldi garrantzitsuak sustatzea dago, bai eta administrazio publikoen artean eta horien eta Foru Komunitatean kirola sustatzen eta garatzen diharduten beste entitate publiko zein pribatuen artean kirolaren arloan koordinazioa, lankidetza eta elkarlan arduratsua bultzatzea ere. Kirol jarduera sustatzea ere jasotzen du, laguntzen eta dirulaguntzen bitartez.\nKirol klubei eta entitateei Nafarroako Kirolaren Institutuaren bidez ematen zaizkien laguntzei esker, antolatu eta egiten ahal dira gizartearen, kirolaren eta ekonomiaren aldetik garrantzitsuak diren kirol ekitaldiak eta jarduerak. Hori guztia, Nafarroako Kirolaren Foru Legearen helburuekin bat, zuzenean edo zeharka kirol jarduerak sustatzen eta programak antolatzen eta garatzen eragiten duten formulak hartuz, eta Dirulaguntzei buruzko azaroaren 9ko 11/2005 Foru Legeari jarraikiz, Nafarroako Foru Komunitateko Administrazioaren eta haren erakunde autonomoen dirulaguntzak emateko, kudeatzeko eta kontrolatzeko araubide orokorra arautzeko esparrua dena.\nEra berean, aipagarria da Foru Komunitatearentzat kirol ekitaldi eta jarduera garrantzitsuak antolatzeak eta egiteak duen eragin ekonomiko zuzena, bai eta zeharkakoa, Nafarroaren kirol irudiaren zabalkundeari begira.\n1. Onestea kirol klubei, kirol klub filialei eta kirola sustatzeko entitateei dirulaguntzak norgehiagokako araubidean emateko deialdia, 2020ko urriaren 1etik 2021eko irailaren 30era bitarte Foru Komunitatean kirol ekitaldi eta jarduerak antolatzeko.\n2. Onestea deialdiaren oinarri arautzaileak, foru agindu honen 1. eranskinean jaso direnak.\n3. Onestea dirulaguntza horiek eskuratzeko aurkeztutako eskaeren baloraziorako baremoa eta irizpideak, foru agindu honen 2. eranskinean jaso direnak, , bai eta gainerako eranskinak ere.\n4. Deialdi honen konpromisoei aurre egiteko, jarraian adierazten diren aurrekontuko kredituak baimentzen dira; hala ere, aldaketak egiten ahalko dira, jasotzen diren eskaerak kontuan hartuta:\nA50002A51104819336105: Suspertu plana. Kirol ekitaldiak antolatzeko laguntza.\n5. Foru agindu hau eta 1. eta 2. eranskinak Nafarroako Aldizkari Ofizialean argitaratzea. Aipatutako agiriak eta gainerako eranskinak interesdunen eskura egonen dira Nafarroako Gobernuaren eta Nafarroako Kirolaren Institutuaren web orrian.\n6. Deialdi honen eta oinarri arautzaileen kontra gora jotzeko errekurtsoa jartzen ahal da, Nafarroako Gobernuari zuzendua, hilabeteko epean, argitaratu eta biharamunetik hasita.\nIruñean, 2021eko martxoaren 2an.–Kultura eta Kiroleko kontseilaria, Rebeca Esnaola Bermejo.\n1. Oinarri arautzaile hauen xedea da kirol klubei, kirol klub filialei eta kirola sustatzeko entitateei dirulaguntzak emateko prozedura ezartzea, Nafarroako Foru Komunitatean kirol ekitaldi eta jarduerak antolatzeko 2020ko urriaren 1etik 2021eko irailaren 30era bitarte.\n2. Laguntza hauek onura publikokoak dira nafarren artean kirolaren praktika sustatu eta zabaltzen laguntzen dutelako, eta zuzeneko zein zeharkako eragin ekonomikoa dutelako, bai eta sustatzen dutelako emakumeen eta gizonen arteko berdintasuna eta genero rolak eta estereotipoak haustea.\n3. Deialdi honi begira, kirol ekitaldia da Nafarroan kirol jarduera aipagarri bat (birtualak barne) antolatzea, eta ezaugarri hauek izan beharko ditu:\na) Autonomia erkidegoko, autonomia erkidegoen arteko edo Estatuko txapelketa eta lehiaketak, sektoreko faseak edo igotzeko eta jaisteko promozioak antolatzea, lehiaketa federatuetan eta kirol garrantzi berezikoak. Lehiaketak dagokion federazioaren egutegian agertu beharko du.\nb) Estatuan edo nazioartean duten oihartzunagatik kirol garrantzi bereziko proba edo txapelketak antolatzea, Estatuko zein nazioarteko federazioen kasuan kasuko egutegien barnean daudenak.\nc) Kirol jarduerak (birtualak barne) antolatzea; izaera irekikoak eta parte-hartze handikoak, baita kirol tradizioagatik edo Nafarroako bertako modalitateak sustatzeagatik interes bereziko kirol jarduerak ere.\n4. Deialdi honetatik kanpo daude:\na) Nafarroako Kirol Jokoetan sartuta dauden kirol ekitaldiak.\nb) Beste deialdi berariazkoago batzuen xede diren edozein ekitaldi.\nc) Herrietako jaien programetan sartuta dauden kirol ekitaldiak.\nd) Izaera soziala duten kirol ekitaldiak edo jarduerak, “bazkidearen eguna”, “klubaren eguna” edo antzekoen harira programatzen direnak, baita klubetik kanpoko kirolarien parte hartzerik ez duen beste edozein ekitaldi ere.\ne) Soilik beteranoentzat edo masterrentzat diren kirol ekitaldi edo jarduerak.\nf) Adingabekoen (2005. urtean eta geroago jaiotakoen) parte-hartzea izena emandakoen %60tik gorakoa den edozein ekitaldi, baldin eta Espainiako txapelketak edo horren aurretiko faseak ez badira.\ng) Kirolen Kontseilu Gorenak onartu gabeko kirol modalitateen ekitaldiak.\nh) Lagunarteko partidak eta/edo erakustaldiak.\ni) Apustu enpresek (apustu makinen operadore diren enpresak barne) guztiz edo zati batean finantzatzen eta/edo babesten dituzten ekitaldiak. Halaber, bazter uzten dira enpresa mota horien edozein publizitate mota duten ekitaldiak, dela ekitaldia egiten den instalazioetan, dela parte-hartzaileen ekipamenduetan eta materialean.\nAurreko oinarrian aipatutako dirulaguntzak Nafarroan kirol ekitaldiak eta jarduerak antolatzeagatik sortutako gastuak hein batean laguntzeko izanen dira soilik. Gastuek espresuki izan beharko dute dirulaguntza eskatu den jarduera antolatzeko.\n1. Honelako laguntzak eskatzeko, kirol klubek, kirol klub filialek eta kirola sustatzeko entitateek Nafarroako kirol entitateen erregistroan inskribatuta egon behar dute, eta 1. oinarrian adierazitako kirol ekitaldi eta jarduerak antolatu behar dituzte Foru Komunitatean, 2020ko urriaren 1etik 2021eko irailaren 30era.\n2. Kirol klub edo entitate eskatzaileek dirulaguntza eskaera xede duen jardueraren antolaketa beren gain hartu, kudeatu eta gauzatu beharko dute.\n3. Onuraduna izateko, baldintza hauek bete beharko dira:\na) Nafarroako Kirolaren Erregistroan izena emanda egotea.\nb) Zerga betebeharrak eta Gizarte Segurantzarekikoak egunean izatea.\nc) Dirulaguntzei buruzko azaroaren 9ko 11/2005 Foru Legearen 13.2 artikuluan onuradun izateko ezarri diren gainerako debeku egoeretan ez izatea. Aipatutako inguruabarra dirulaguntza eskaeran egiaztatuko da, entitatearen legezko ordezkariak emandako erantzukizunpeko adierazpenaren bidez, galarazi gabe Administrazioak aitorpenen edo aurkeztutako frogagirien egia ikertzeko duen ahalmena.\nd) Laguntza eskatzen denean ez egotea administrazio zehapen irmorik edo kondena epai irmorik betetzen sexu edo genero diskriminaziotzat hartutako lan praktikak egiteagatik edo onartzeagatik. Era berean, ez dira onuradun izaten ahal laguntza eskatzen denean arrazoi horiengatik ezarritako zehapen bat edo kondena epai bat bete zain dauden entitateak.\n4. Gastu diruz lagungarriak.\n1. Dirulaguntzaren xedeko kirol jarduerari dagozkion gastuak bakarrik izanen dira diruz lagungarriak eta, zehazki, honako hauek:\na) Ekitaldia antolatzeko behar diren gastu orokorrak, antolaketa horretaz zuzenean arduratzen diren langileak barne, baita laguntzaileak ere; bestetik, zein den kasua, espezialitateko kirolari edo kirol talde ezagunak kontratatzearen ondoriozko gastuak, kasu horretan mantenua eta ostatua barnean hartuta.\nb) Arbitrajean, kirol epaileetan, komisarioetan, federazioko kanonean eta jarduera aurrera eramateko behar diren baimen ofizialetan ordaindutako gastuak.\nc) Garaikurrak, dominak eta antzekoak (kirol modalitate bakoitzaren ezaugarrien arabera: txapelak, maillotak eta abar).\nd) Sariak eskudirutan, jardueraren gastuen aurrekontuaren %25 gehienez ere.\ne) Osasun arreta, kirol modalitate bakoitzaren arriskuen araberakoak (anbulantzietako gastua eta/edo osasun arloko langileena), eta istripu eta/edo erantzukizun zibilaren aseguruaren kontratazioa, jarduerak irauten duen aldiari dagokiona.\ng) Instalazioak eta azpiegitura: jarduerarako instalazioa egokitzeko guztiz beharrezkoak diren gastuak (lurra markatzea eta sasi- garbitzea barne, halakorik behar bada), baita hesiak, podiuma, koltxonetak eta antzekoak garraiatu eta jartzea ere, modalitate bakoitzaren berezitasunen arabera. (Norberaren edo besteren instalazioak erabiltzeagatik kontuan hartu beharreko gastua ez da jardueraren guztirako gastuaren %30 baino handiagoa izanen; eta, norberaren instalazioak direnean, Dirulaguntzei buruzko azaroaren 9ko 11/2005 Foru Legearen 28.9 artikuluari jarraikiz egin beharko da gastuaren egozpena).\nh) Osasun material inbentariaezina, bai eta beharrezkoak diren osasun langileak ere, COVID-19aren pandemiaren prebentziorako eta COVID-19 detektatzeko probak egiteko (PCR testak, antigenoak, proba serologikoak eta abar). Proba horiek onartu eginen dira eskatu diren ekitaldiak egiteko Estatuan eta nazioartean onartutako federazio edo entitateek halakorik exijitzen dutenean. Kasu horretan, azken justifikazio dokumentazioan nahitaezkotasuna frogatzen duen txosten bataurkeztu beharko da, 12. 3.A.-f) oinarrian jasotzen den bezala. Kontzeptu horrengatik gehienez ere ekitaldiko 2.500 euro lagunduko da diruz.\ni) Karteletako gastuak eta webgune aldaketak, horretan kirol proba txertatzeko.\nj) Ekitaldi birtualetarako aplikazio bat sortzeko eta garatzeko gastuak, bai eta aplikazio horrek sortzen dituen gastuak ere (izen-ematea, domeinuak sortzea...).\nk) Finantza gastuek eta notariotzakoek, halakorik bada, dirulaguntza izaten ahalko dute, baldin eta mailegua deialdi hau argitaratu ondoren kontratatzen bada, onuradunak diruz lagundutako kirol jarduera dela-eta hartutako betebeharrei erantzuteko baliabiderik ez duela frogatzen badu, eta maileguaren zenbatekoa osorik jarduerarekin zuzenean lotutako gastuak ordaintzeko bada. Horiez guztiez gain, finantza kostuak ezin du merkatuaren balioa gainditu. Bakarrik jasotzen ahalko dute dirulaguntza faktura jaulkitzen den egunetik sortzen diren finantza gastuek, edo, kasua bada, laguntza ematen den egunetik aurrerakoek, hura geroago emanez gero, eta dirulaguntza ordaintzeko ebazpena ematen den arte.\nl) Oro har, diruz lagungarria den kirol jarduera antolatzeko beharrezkoa eta ezinbestekoa den beste edozein gastu.\nKirol ekitaldi birtualen kasuan, diruz laguntzen ahalko diren gastu bakarrak c), d), i) eta j) apartatuetan jasotakoak izanen dira.\n2. Honako hauek ez dira inola ere diruz lagungarriak:\na) Material inbentariagarria eta kirol jantziak erostea.\nb) Protokoloko eta luxuzko arretarako gastuak (harrerak, opariak, erregaliak eta otorduak).\nc) Dohaintzak eta eskuzabaltasunak.\nd) Banku kontuetako interes zordunak.\n5. Laguntzaren zenbatekoa.\n1. Laguntzaren zenbatekoa deialdi honen 2. eranskineko baremoaren eta aplikazio irizpideen arabera zehaztuko da.\n2. Dirulaguntzak ez dira inola ere kirol ekitaldia edo jarduera egitetik heldu den defizita baino handiagoak izaten ahalko, eta hala bada murriztu eginen da haren zenbatekoa.\n3. Deialdi honen xedeko jardueretarako laguntza 150.000,00 eurokoa izanen da guztira, eta 2021eko Nafarroako Aurrekontu Orokorretako “Suspertu plana. Kirol ekitaldiak antolatzeko laguntza” izeneko A50002-A5110-4819-336105 partidaren kargura ordainduko da. Diru kopuru hori deialdiaren 1.3.) oinarrian jasotako apartatuen artean banatu eta multzotan antolatuko da, honako kopuru hauen arabera:\na) Autonomia erkidegoen arteko edo Estatu mailako txapelketa eta lehiaketak, sektoreko faseak edo igotzeko eta jaisteko promozioak antolatzea, lehiaketa federatuetan, 45.000 euro. Ekitaldi bakoitzak gehienez ere 11.000 euro arteko laguntza jasoko du.\nb) Estatuan edo nazioartean kirol garrantzi bereziko probak antolatzea, Estatuko zein nazioarteko kasuan kasuko federazioen egutegien barnean, 50.000 euro. Ekitaldi bakoitzak gehienez ere 22.000 euro arteko laguntza jasoko du.\nc) Kirol jarduerak antolatzea, izaera irekikoak eta parte-hartze handikoak, bai eta kirol tradizioagatik edo Nafarroako bertako modalitateak sustatzeagatik interes berezikoak ere, 55.000 euro. Ekitaldi bakoitzak gehienez ere 7.000 euro arteko laguntza jasoko du.\n4. Aurreko edozein multzotan 2. eranskinean ezarritako irizpideen arabera esleitu beharreko kopuruak ez badu erabilgarri dagoen partida agortzen, soberako kopurua gainerako multzoen artean banatuko da, hasieran esleitutako kopuruaren proportzioan.\n6. Eskaerak aurkezteko dokumentazioa.\n1. Eskaerak Nafarroako Kirolaren Institutuari zuzenduko zaizkio, eta telematika bidez aurkeztuko dira nahitaez, Nafarroako Gobernuak Interneten duen atariko (www.nafarroa.eus) tramiteen katalogoan dagokion esteka erabiliz.\nHalaber, NKIren webgunearen bidez ere sartzen ahal da: https://www.deportenavarra.es/eu/acontecimientos\nEskaera Nafarroako Kirolaren Institutuari zuzendu beharko zaio eta horretarako ezarritako eredu ofizialaren araberakoa izanen da, Administrazio Publikoen Administrazio Prozedura Erkideari buruzko urriaren 1eko 39/2015 Legearen 16.8 eta 66.6 artikuluetan xedatutakoarekin bat. Ez da aurkeztutzat joko telematika bidez aurkezten ez den eskaerarik. Horrenbestez, aurkeztutzat jotzen ez direnez, eskaera horiek ezin izanen dira zuzendu.\n2. Eskaerak aurkezteko epea 30 egun naturalekoa izanen da, deialdi hau Nafarroako Aldizkari Ofizialean argitaratu eta biharamunetik hasita.\n3. Dirulaguntza eskaerarekin batera honako dokumentazio hau aurkeztuko da:\na) Eskaera orria, 3. eranskinaren araberakoa.\nb) Eskatzaileak zerga betebeharrak eta Gizarte Segurantzarekikoak egunean dituela frogatzen duen ziurtagiria. Eskaera orrian adierazi beharko da NKIri baimena ematen zaion ala ez egiaztapen hori zuzenean egin dezan Nafarroako Zerga Ogasunean eta Gizarte Segurantzaren Diruzaintza Orokorrean. Baimenik eman ezean, klub eskatzailea arduratuko da ziurtagiri horiek aurkezteaz.\nc) Erantzukizunpeko adierazpena, entitatearen ordezkariak emana, entitatea dirulaguntzen onuradun izateko debeku egoeretan ez dagoela dioena. Debeku horiek Dirulaguntzei buruzko azaroaren 9ko 11/2005 Foru Legearen 13. artikuluko 2. eta 3. Apartatuetan ageri dira. Adierazpen hori eskaera orrian egiten ahalko da. Eskaera orrian erantzukizunpeko adierazpena egin ezean, entitate eskatzailea arduratuko da adierazpen hori aurkezteaz.\nd) Erantzukizunpeko adierazpena, entitatearen ordezkariak emana, non agertzen duen entitatea ez dela zehapen edo kondena-epai irmorik betetzen ari sexuan edo generoan oinarritutako diskriminazioa dakarten lan arloko jardunbideak gauzatzeagatik edo toleratzeagatik, eta ez dagoela arrazoi horiek direla-eta ezarritako epai edo zehapen bat betetzeko zain. Adierazpen hori eskaera orrian egiten ahalko da. Eskaera orrian erantzukizunpeko adierazpena egin ezean, entitate eskatzailea arduratuko da adierazpen hori aurkezteaz.\ne) Aitorpena, adierazten duena, kasua bada, diruz lagunduko den jarduera finantzatua izan dela edo finantzatzea aurreikusten dela bere funtsekin edo beste dirulaguntza, laguntza edo baliabide batzuekin. Horretarako, 3. eranskinaren 9.2 puntua bete behar da.\nf) Ordainketa transferentzia bidez egiteko eskaera, hala nahi izanez gero (soilik lehen aldia bada edo ordura arte ordainketa egiteko erabiltzen zen kontua aldatu bada).\n4. Dirulaguntza eman ondoren, onuradunak jardueraren justifikazioa aurkeztu beharko du telematika bidez, 12. oinarrian zehazten den bezala, betiere diruz laguntzen den kirol ekitaldia edo jarduera bukatu denean.\n7. Antolamendua eta instrukzioa.\n1. Dirulaguntza hauek emateko prozeduraren antolaketa eta instrukziorako organo eskuduna NKIko Kirol Zuzendariordetza izanen da.\n2. Eskaerak hobeki ebaluatu ahal izateko, NKIko Kirol Zuzendariordetzak eskatzaileei aurkeztutako edo eskatutako dokumentuen informazioa zabaltzeko edo hobetzeko eskatzen ahalko die.\nAurkeztutako dokumentazioa osorik ez badago edo deialdiko betebeharrak betetzen ez badira, interesdunari errekerimendua eginen zaio dokumentazioa osatu edo akatsak zuzendu ditzan 10 egun balioduneko epean, eta, halaber, ohartaraziko zaio ezen, hala egin ezean, bere eskaerari uko egin diola ulertuko dela, bidezkoa den ebazpena emanda, Administrazio Publikoen Administrazio Prozedura Erkideari buruzko urriaren 1eko 39/2015 Legearen 68. artikuluari jarraikiz.\n3. Gaitutako helbide elektronikora eta herritarren karpetara jakinarazpen elektronikoa igorriz eginen da dokumentazioa osatu edo zuzentzeko errekerimendua, aurreko paragrafoan ezarri dena.\n8. Laguntzak emateko prozedura.\nDeialdi honetan aipatzen diren dirulaguntzak emateko prozedura norgehiagokako araubidearen bidez tramitatuko da, Dirulaguntzei buruzko Foru Legearen 17.1 artikuluan xedatutakoarekin bat.\nNKIko Kirol Zuzendariordetzak eginen ditu dirulaguntzen espedienteak tramitatu eta ebazteko bidezkoak diren ebaluazioak eta egiaztapenak, horretarako ezarritako baremoari jarraikiz.\n10. Dirulaguntza ebaztea.\n1. NKIko zuzendari kudeatzaileak laguntzak emateko ebazpena emanen du deialdi hau Nafarroako Aldizkari Ofizialean argitaratu eta hiru hilabeteko epean, gehienez ere. Epe horretan berariazko ebazpenik eman eta jakinarazten ez bada, eskaera ezetsitzat jo beharko da.\n2. Deialdi honen barnean ematen diren ebazpen guztiak bide elektronikoak erabiliz jakinaraziko dira, gaitutako helbide elektronikora (GEH) nahiz entitate interesdunen herritar karpetara.\nHala ere, ebazpen horiek Nafarroako Gobernuaren tramiteen katalogoan kontsultatzen ahalko dira (www.nafarroa.eus).\n3. Ekitaldi ekonomiko jakin baten kargura dirulaguntza bat emateak ez du eskubiderik sortzen hurrengo ekitaldi ekonomikoen kargura ere dirulaguntzarik eskuratzeko.\n1. Nafarroako Kirolaren Institutuko zuzendari kudeatzailearen ebazpen baten bidez erabakiko da dirulaguntza ordaintzea, diruz laguntzen den jarduera eginda eta onuradunak aldez aurretik aurkeztuta 12. oinarrian adierazitako frogagiriak, baldin eta ematen den laguntza ez bada jardueraren defizita baino handiagoa. Ordaintzeko, transferentzia eginen zaio onuradunari, dagokion ebazpena jakinarazi eta bi hilabeteko epean, gehienez ere.\n2. Gastu guztiak justifikatzen ez badira, emandako dirulaguntzaren ordainketa proportzionalki gutxituko da. Horretarako, kontuan hartuko da onuraduna nabarmenki baldintza guztiak betetzera hurbildu izana eta, orobat, argi eta garbi bere betebeharrak betetzeko prest agertu izana.\n1. Frogagiriak aurkeztu beharko dira diruz laguntzen den kirol ekitaldia edo jarduera amaitzen denetik lau hilabeteko epean. Hala ere, 2020ko urriaren 1etik 2021eko otsailaren 28ra bitarte antolatutako ekitaldiei dagokienez, frogagiriak aurkezteko epea 2021eko ekainaren 30ean amaituko da; eta 2021eko uztailaren 1etik aurrera antolatzen diren ekitaldiei dagokienez, frogagiriak aurkezteko epea 2021eko urriaren 31n amaituko da.\n2. Onuradunak behar bezala beterik aurkeztu beharko du “4. eranskina. Justifikazio inprimakia”, lehen aipatutako web-orrian eskuratzen ahal dena, eta dirulaguntza hartzen duen entitatearen legezko ordezkariek sinatu beharko dute.\n3. Justifikazio agiriek ondoko atal hauek izanen dituzte:\nA.–Justifikazioko kontua (Gastuak eta diru-sarrerak).\nAitorpenaren egilearen ardurapean, datu hauek jasoko ditu:\na) Diruz lagundutako jarduera dela-eta ordaindutako gastu guztien faktura eta frogagirien zerrenda, zenbakiz zenbaki, honako hauek adierazita: hornitzailearen izena, fakturaren zenbakia eta data, kontzeptua, zenbatekoa eta ordainketa eguna (5. eranskina).\nb) Dirulaguntzaren xedea bete dela frogatzen duten gastu guztien jatorrizko faktura/frogagiri eskaneatuak, aipatu zerrendan duten ordena berean. Fakturak jatorrizkoak izan beharko dira edo froga-balio bera duten agiriak.\nc) Ordainagiri eskaneatuak honako hauek izaten ahal dira: bankuko frogagiriak, “ordainduta” zigilua daramaten fakturak (hornitzaileak sinatu eta zigilatuta), edo faktura edo gastua ordaindu dela frogatzen duen beste edozein agiri.\nd) Jarduerak, deialdi honetako laguntzez gain, norberaren funtsekin edo bestelako dirulaguntza edo baliabideekin finantzatuak izan direnean, dirulaguntza horien zenbatekoa eta jatorria zehaztu beharko dira (horien zerrenda zenbakitu eta zehaztua aurkeztuz) eta, orobat, funtsak nola aplikatu zaizkien lagundutako jarduerei (5. eranskina).\ne) Frogatzea, hala behar denean, hornitzaileak efizientzia eta ekonomia irizpideei jarraikiz hautatu direla; hala izanez gero, 6. eranskina bete beharko da.\nf) Justifikazioko kontuanCOVID-19a detektatzeko probak egiteko gastuak sartu badira (PCR testak, proba serologikoak, etab.), ekitaldi hori egiteko probak egitea derrigorrezkoa zela egiaztatzen duen txostena aurkeztu beharko da, Estatuan eta nazioartean onartutako federazioek edo entitateek egindakoa.\nKirol memoria bat aurkeztu beharko da, egindako jarduerak azaltzeko; horretarako, 4. eranskina beteko da.\nC.–Erakundeen presentzia eta komunikazioa.\nFrogatuko da betetzen direla 13. oinarriko 5. apartatua, erakundeen presentziari buruzkoa, 6. apartatua, komunikazio berdinzaleari buruzkoa eta 7. apartatua, komunikazioetan euskara agertzeari buruzkoa.\nEntitate eskatzaileak eta/edo Nafarroako Kirolaren Institutuak interesgarritzat jotzen duen beste edozein dokumentazio ere aurkeztuko da, gauzatutako jarduerekin zerikusia badu.\nDokumentazio osoa aurkezten ez bada edo deialdian eskatzen diren betebeharrak betetzen ez baditu, onuradunari errekerimendua eginen zaio dokumentazioa osatu edo akatsak zuzen ditzan 10 egun balioduneko epean, eta ohartaraziko zaio hala egin ezean bere eskaeran atzera egin duela ulertuko dela, Administrazio Publikoen Administrazio Prozedura Erkideari buruzko urriaren 1eko 39/2015 Legearen 68. artikuluari jarraikiz.\nGaitutako helbide elektronikora eta herritarren karpetara jakinarazpen elektronikoa igorriz eginen da dokumentazioa osatu edo zuzentzeko errekerimendua, aurreko paragrafoan ezarri dena.\n1. Dirulaguntzaren onuradunek dirua nahitaez dirulaguntzaren helburuetan erabili beharko dute, eta hala egin dela justifikatu dokumentuen bidez. Gainera, NKIk eskatzen dituen egiaztapen guztiak onartu eta erraztu beharko dituzte, Dirulaguntzei buruzko azaroaren 9ko 11/2005 Foru Legeari jarraituz.\n2. Entitate eskatzaileak behartuta daude hartutako dirulaguntza beren kontabilitatean edo erregistro liburuetan erregistratzera, diru-sarrerak nondik jaso dituzten eta inbertsioa edo gastuak zertarako diren azalduta. Egiaztatu eta kontrolatzeko ahalmenak egoki erabiltzen direla bermatzeko, kontabilitate liburuak, erregistro diligentziatuak eta bestelako agiriak eduki beharko dira, behar bezala auditatuak, merkataritzari eta sektoreari buruzko legeetan xedatu bezala.\n3. Gainera, dirulaguntzaren onuradunak gardentasunari buruzko aitorpena aurkeztu beharko du, 14. oinarri arautzailean azaltzen den moduan, bestela ezin izanen baitzaio ordaindu aldez aurretik onartutako dirulaguntza.\n4. Hala badagokio, hornitzaileak efizientzia eta ekonomia irizpideen arabera eta merkatuko prezioetan kontratatu direla frogatzea, Dirulaguntzei buruzko azaroaren 9ko 11/2005 Foru Legearen eta 28.3 artikuluen arabera.\n5. Halaber, entitate onuradunak behartuak egonen dira diruz lagundutako jardueraren publizitate eta zabalkundean Nafarroako Gobernuak horretarako ezarriko duen marka (anagramaz eta logotipoz osatua) edo zehaztuko diren beste batzuk erabiltzera, baita jardueraren ezaugarrien arabera erabilitako beste publizitate bideetan ere, hala badagokio, betiere Nafarroako Gobernuaren sinbolo ofiziala eta haren erabilera arautzen dituen urtarrilaren 27ko 4/2016 Foru Dekretua betez.\n6. Generoaren ikuspegiaren tratamenduari dagokionez, hizkuntza berdinzalea erabiliko da komunikazio, argitalpen, programa eta abarretan; emakumeenganako bereizkeria islatzen duen irudi oro saihestuko da, eta berdintasunari, aniztasunari, rolen pluraltasunari eta erantzukidetasunari lotutako baloreak sustatuko dira.\nGainera, lehiaketetan emakumeei eta gizonei ematen zaizkien sarietan ekitatea izanen da.\n7. Pertsona guztien hizkuntza eskubideak bermatzeko, edozein ekitaldi antolatzen duten kirol klubek euskararen eta gaztelaniaren presentzia bermatuko dute komunikazio guztietan: paper-gauzak, inskripzio orriak, kartelak, zabalkunderako bitartekoak, megafonia eta publizitateko logotipoak.\n8. Antolatzen diren kirol ekitaldietan begiratuko da Nafarroako Hondakinen 2017-2027 Plana betetzen dela, baita Hondakinei eta haien Fiskalitateari buruzko ekainaren 18ko 14/2018 Foru Legea ere.\nZehazki, neurriak hartuko dira hondakinik ez sortzeko (ahalik eta paper gutxien erabiltzea, ahal den guztietan txorrotako ura erabiltzea, erabilera bakarreko ontziak eta produktuak alde batera uztea, etab.), bai eta behar diren neurriak ere hondakinak bereiziko direla bermatzeko, horiek birziklatze aldera (gai organikoak, ontziak eta materialak, papera eta kartoia eta gainerakoa, gutxienez), ekitaldia zer mankomunitatetan gauzatzen den, hango hondakin kudeaketarekin bat.\n2020tik aurrera ezin izanen da plastikozko poltsarik erabili, salbu eta plastiko konpostagarrizko poltsak badira, baldin eta betetzen badituzte 13432:2000 UNE-EN arauan edo horren baliokidea den beste arau batean ezarritako betebeharrak. Poltsa horiek ezin izanen dira doan eman edo banatu.\nHalaber, ez da plastikozko plater, edalontzi, kikara edo erretilurik erabiliko, erabili eta botatzekoak badira, eta Ontziei eta ontzien hondakinei buruzko 94/62/EE Zuzentarauaren aplikazio-eremuan sartzen ez badira (salbuespena izanen dira material biodegradagarriz eginikoak); banakako dosietan ontziratutako produkturik eta erabilera bakarreko kapsularik ere ez, prozesu organiko edo mekanikoen bidez birziklatu ezin badira.\n9. Ematen den dirulaguntza bateragarria izanen da bestelako dirulaguntza batzuekin, administrazio berak emanak izan, nahiz beste administrazio publiko batzuek, beste erakunde publiko edo pribatu batzuek edo partikularrek, estatukoek nahiz nazioartekoek. Hala, diruz lagundutako jarduerak finantzatzeko beste laguntza, dirulaguntza, diru-sarrera edo baliabiderik lortuz gero, onuradunek horren berri eman beharko dute. Nolanahi ere, laguntzen zenbatekoa, bakarrik edo denak baturik, inola ere ezin izanen da egin beharreko jardueraren kostua baino handiagoa izan.\n10. Dirulaguntzei buruzko azaroaren 9ko 11/2005 Foru Legearen 35. artikuluan ezarritako kasuetan, dirulaguntzen onuradunek jasotako funtsak itzuli beharko dituzte.\n14. Gardentasun betebeharrak.\nDirulaguntza eman dela jakinarazi eta hilabeteko epean, entitate onuradunek gardentasun betebeharrari buruzko aitorpena aurkeztu beharko dute telematika bidez, Nafarroako Gobernuko erregistro elektronikoaren bitartez, eta, hala badagokio, baita eskatzen zaien dokumentazioa ere, irailaren 11ko 59/2013 Foru Dekretuaren 3. eta 4. artikuluetan ezarritakoari jarraituz, dekretu horretan arautzen baitira Nafarroako Aurrekontu Orokorren kargurako dirulaguntzen onuradunek dituzten gardentasun betebeharrak.\nAitorpen eredua eta nahitaezko dokumentazioa Nafarroako Gobernuak Interneten duen atariko tramiteen katalogoko kasuan kasuko fitxaren bitartez kontsultatu, bete eta tramitatzen ahalko dira: www.nafarroa.eus. Fitxa horretan, Nafarroako Foru Komunitateko Administrazioko Erregistro Orokor Elektronikoan sartzeko esteka bat izanen da.\nDeialdi honen oinarrietan ezarri dena ez betetzeak, gezurrezko datuak emateak edo Nafarroako Kirolaren Institutuaren baimenik gabe dirulaguntzaren helburuak aldatzeak dirulaguntza osorik edo zati batean galtzea ekarriko du berekin, jasotako dirua itzuli beharra eta hurrengo eta helburu bereko edo bertsuko dirulaguntzaren eskaerak ukatzea ere izan dezake ondorio, aplikatu beharreko arauek ezartzen dituzten beste erantzukizunak ezertan galarazi gabe.\nOnuradunek frogagiriak epez kanpo aurkezten badituzte, bidezkoa izanen da dirulaguntza osorik edo partez galtzea, Dirulaguntzei buruzko azaroaren 9ko 11/2005 Foru Legearen arabera.\nNolanahi ere, onuradunak betebeharrak ia osorik betetzen dituenean eta zalantzarik gabe bere konpromisoak betetzeko jarrera frogatzen duenean, dirulaguntzaren zenbatekoa proportzionaltasun irizpideari jarraituz zehaztuko da.\n16. Datu pertsonalak babestea.\nHonako hauekin bat tratatuko dira deialdi hau tramitatzearen eta kudeatzearen ondorioz sortzen diren datu pertsonalak: Datuak Babesteko 2016/679 (EB) Erregelamendu Orokorra; 3/2018 Lege Organikoa, abenduaren 5ekoa, Datu pertsonalak babesteari eta eskubide digitalak bermatzeari buruzkoa; eta arlo horretan indarrean dagoen gainerako araudia. Deialdi honen 9. eranskinean, informazioa ematen da datu pertsonalen tratamenduari aplikatzen zaion datuak babesteko politikari buruz.\n1. Deialdi honen kontra gora jotzeko errekurtsoa jartzen ahal da, Nafarroako Gobernuari zuzendua, hilabeteko epean, jakinarazi eta biharamunetik hasita, Administrazio Publikoen Administrazio Prozedura Erkideari buruzko urriaren 1eko 39/2015 Legearen 121. eta 122. artikuluei jarraikiz.\n2. Orobat, Nafarroako Kirolaren Institutuko zuzendari kudeatzailearen ebazpenen bidez foru agindu hau aplikatzeko agintzen diren egintzen kontra, gora jotzeko errekurtsoa aurkezten ahal da, Kultura eta Kiroleko kontseilariari zuzendua, hilabeteko epean, jakinarazi eta biharamunetik hasita.\n18. Araudi osagarria.\nBaremoa eta aplikazio irizpideak eta dirulaguntzaren xede diren kirol ekitaldi eta jardueren kalitate mailaren balorazioa\nI. Baremoa eta aplikazio irizpideak.\n1.–Eragina gizartean: (15 puntu gehienez).\nA) Eragin-eremua: 5 puntu bitarte.\nAUTONOMIA ERKIDEGOEN ARTEKOA\nB) Hedabideetan agertzea: 5 puntu bitarte (atal bakoitzaren agerpenak batuko dira).\nINTERNET (PROBARAKO BERARIAZKO WEB ETA/EDO SARE SOZIALAK)\nZUZENEKO EMANALDIA (STREAMING)\nC) Edizio kopurua: 5 puntu bitarte.\n3 ETA 6 BITARTE\n6 ETA 10\n11 ETA 20\n21 ETA 30\n2.–Lehiaketa maila: (10 puntu gehienez).\nA) Herrikoiak: 7 puntu bitarte.\nB) Federatuak: 4 puntu bitarte.\n3.–Parte-hartzea: (12 puntu gehienez).\nA) Kopurua: 6 puntu bitarte.\nB) Kalitatea: 9 puntu bitarte.\nEstatuko lehen maila\nNazioarteko lehen maila\n4.–Baliabide ekonomikoak: (18 puntu gehienez).\nA) Gastu kopurua: 11 puntu bitarte.\nB) Ponderatu beharreko defizita (onuradunak jarritako baliabideak): 7 puntu bitarte.\n2-Ponderatu beharreko defizita\nGastuaren zenbatekoaren eta defizitaren gaineko irizpidea aplikatzeko, aurrekontuan sartzen ahalko dira parte-hartzaileei egindako opariak (hala nola kamisetak, korrikalarien poltsak, etab.), baldin eta xede horretarako izen-emateen edo berariazko babesletzen diru-sarrerekin ordaindu badira.\n5.–Erakundeen presentzia: (10 puntu gehienez).\nPuntuazioa 1 eta 5 puntu artekoa da, erakundeen publizitaterako erabilitako euskarrien arabera. Kontzeptu bakoitzean lortzen diren puntuazioak batuko dira.\nPODIUMA, DORTSALAK, XINGOLA, ARKUAK, HESIAK\nAIPAMENA SARE SOZIALETAN, LOGOTIPOA PARTE-HARTZAILEENTZAKO OPARIETANA\n6.–Euskararen presentzia: (8 puntu gehienez).\nXINGOLA ETA DORTSALAK\nKontzeptu bakoitzeko 1\nKontzeptu bakoitzeko 2\nKontzeptu bakoitzeko 3\n7.–Kirol ekitaldiaren berezitasuna eta garrantzia: (25 puntu gehienez).\n–Honako hauek dituzten klubak:\nA) Estatuko lehiaketetan parte hartzen duten taldeak (2 puntu).\nB) Estatuko lehen mailako lehiaketetan parte hartzen duten taldeak (4 puntu).\n–Inklusioa kontuan hartzea:\nA) Dibertsitate funtzionala dutenek parte hartzeko aukera ematen duten ekitaldiak (5 puntu).\nB) Dibertsitate funtzionala dutenentzako ekitaldiak (5 puntu).\nA) Ekitaldia bai emakumeentzat bai gizonentzat baldin bada: (5 puntu gehienez).\nPARTE HARTZEN DUTEN EMAKUMEEN EHUNEKOA\n%50 EDO GEHIAGO\n* Bertako kirolak:\nA) Bertako kirol modalitateen ekitaldiak: pilota edo herri kirolak (5 puntu).\n–Ekitaldiaren iraupenaren arabera:\nA) Bi egun (2 puntu).\nB) Hiru egun (4 puntu).\nC) Lau egun (5 puntu).\nD) Lau egun baino gehiago (6 puntu).\nII. Ekitaldien mailaren eta puntuen arteko korrelazioa.\n1. Kalitate maila hauek ezarri dira:\n–I. maila: 20 puntu gehienez.\n–II. maila: 21 eta 30 puntu bitarte.\n–III. maila: 31 eta 40 puntu bitarte.\n–IV. maila: 41 eta 50 puntu bitarte.\n–V. maila: 51 eta 60 puntu bitarte.\n–VI. maila: 61 eta 70 puntu bitarte.\n–VII. maila: 71 eta 100 puntu bitarte.\n2. Puntuak, guztira:\n–I. maila: puntu bakoitza 40z biderkatu eta hala lortuko dira guztirako puntuak.\n–II. maila: aurreko mailako 800 puntuei 80 puntu gehitu behar zaizkie 20tik gorako puntu bakoitzeko, guztira 1.600 puntu gainditu gabe.\n–III. maila: aurreko mailako 1.600 puntuei 150 puntu gehitu behar zaizkie 30etik gorako puntu bakoitzeko, guztira 3.100 puntu gainditu gabe.\n–IV. maila: aurreko mailako 3.100 puntuei 300 puntu gehitu behar zaizkie 40tik gorako puntu bakoitzeko, guztira 6.100 puntu gainditu gabe.\n–V. maila: aurreko mailako 6.100 puntuei 700 puntu gehitu behar zaizkie 50etik gorako puntu bakoitzeko, 13.100 puntu gainditu gabe.\n–VI. maila: aurreko mailako 13.100 puntuei 1.500 puntu gehitu behar zaizkie 60tik gorako puntu bakoitzeko, guztira 28.100 puntu gainditu gabe.\n–VII. maila: aurreko mailako 28.100 puntuei 3.000 puntu gehitu behar zaizkie 70etik gorako puntu bakoitzeko, 118.100 puntu gainditu gabe.\nIII. Dirulaguntzaren kalkulua:\nPuntuaren balioa zein bere aldetik lortuko da 5.3 oinarrian adierazitako multzoetako bakoitzean.\nEgindako jardueraren arabera dagokion multzora aurkeztutako jarduerak esleitu eta gero, multzo bakoitzerako erreserbatutako zenbatekoa multzo bakoitzeko eskaera guztien artean lortutako puntuen artean zatituko da, eta horrela aterako da halako multzokoa izateagatik dagokion puntuaren balioa.\nPuntuaren balioa multzo bakoitzean aurkeztutako eskaera bakoitzak lortutako puntuekin biderkatuko da. Kasu bakoitzean ateratzen den zenbatekoak ezin izanen du gainditu jardueraren defizita, ezta 5.3 oinarrian ezarritako muga ere.\nEragiketa horren ondotik multzo bakoitzerako kreditu erabilgarria agortzen ez bada, ateratzen den saldoa banatuko da, lehentasun ordenaren arabera,egiaztatutako eta onartutako defizitaren zenbatekora eta 5.3 oinarrian ezarritako dirulaguntzaren mugara iritsi ez diren eskaeren artean. Banaketa horretan dirulaguntza gisa onartzen den zenbatekoak ezin izanen du gainditu defizitaren %50 A multzoko jardueretan, %100 B multzoko jardueretan eta %35 C multzoko jarduetan. Gainera, ezin izanen da diruz lagundu 5.3 oinarrian ezarritako mugen gainetik.\nDena dela, edozein multzotan kreditu erabilgarririk egonen balitz, soberakina gainontzeko multzoen artean banatuko da, 5.3 oinarriko multzo bakoitzari esleitu zaion kopuruaren proportzioan.\nOrdaindu beharreko zenbatekoa gutxitzen ahalko da ondoren, baldin eta onuradunak aurkeztutako frogagirien arabera egiaztatzen bada hasieran lortutako guztizko puntu kopurua legokiokeen guztizko puntu kopurua baino handiagoa dela.\nDena dela, ez da murrizketa aplikatuko baldin eta birkalkulatu ondoren gertatuko balitz epigrafe batean galdutako puntuak konpentsatzen ahal direla beste epigrafe batekin lortutakoekin.\nIragarkiaren kodea: F2103561


Nor gara - ekin\nBrotxaketa eta ijezketarakosoluzioetan adituak\n1963tik aurrera ijezketa eta brotxaketan arloan adituak. Gaur egun, brotxaketa eta ijezketa makina eta erreminten fabrikatzaile garrantzitsuenetako bat gara.\n1963an ekin genion, eta pertsonenganako konfiantza oinarri hartuta, enpresa liderra izatea lortu dugu, brotxatzeko eta ijezteko makinen eta erraminten ekoizpenean, artekaketan nahiz hortzetan eta zehaztasun handiko hariztaketan. Teknologia-mailan, zorrotzenak diren enpresekin elkarlanean aritzen gara.\nEkin izeneko proiektu honetan, belaunaldien arteko elkarbizitza ematen da, eta horren emaitza da gazteen eta esperientziadunen arteko lotura perfektua. Talde gaztea izan arren, lanpostuak bizitza osoa irauten dute, eta hori atzetik datozenekiko konpromisoaren adierazgarri da. Talde handi bat gara, baina oso kohesionatua dagoena, elkartasun printzipioak eta gizartearekiko konpromisoak gidatzen gaituztena. Sortzen dugun aberastasuna gure inguruko pertsonen ongizatean berrinbertitzen dugu.\nHiru kontinentetan zehar 4 lantoki ditugu (Ekin Amorebieta, Ekin Lemoa -BIZKAIA-, Ekin India -Gurgaon, Haryana eta Ekin Mexiko – Querétaro), talde osan 325 langiletik gora gara.\nAutomobilaren sektorea da produktu brotxatuen hartzaile nagusia. Ford etxearen T modeloa 1908 eta 1927 urteen artean ekoitzitako auto merke bat zen. Modelo horrekin hasi zen kate-ekoizpena, eta autoen erosketa hedatu zen. XX. mendearen lehen erdian industria-aurrerapen handia zegoen bitartean, brotxa ezinbesteko tresna bihurtu zen, serie luzeetan ekoitzitako piezak denbora eta kostu txikiagoan egiteko. XX. mendearen bigarren erdian, automobilgintza sektorea hazi egin zen Espainian. Enpresa horiek 1963an sortu zen Ekineko bezero nagusiak ziren.\n1962ko azaroan, talde fundatzaileak Lan Ministerioaren baimena jaso zuen eta, 1963ko maiatzean, Zornotzako Udalak Ganen erositako 500 metroko lursailean eraikitzeko baimena eman zuen. Uztailean hiru pertsona hasi ziren lanean, eta astebete geroago beste bi batu ziren. Hiru hilabetera hogei izan ziren eta bi urtetan, berriz, 50 lagun sartu ziren Ekinen. Lursailaren eta pabiloiaren eraikuntzaren kostuaz gain, makinak erosterakoan 7 milioi pezeta inbertitu ziren. Isidoro Aranaren etxearen etxabean zegoen errementeria zaharrean gorde ziren makinok, harik eta nabearen eraikuntza amaitu arte. Lehen urte hauetan, larunbat eta igandeetan ere egiten zen lan, eta ez zen beti soldata guztiontzat iristen, beraz familia-kargarik ez zutenek kobratzen zuten azken.\nEkin sortzearen ideia 1960koa da, Izarreko bi langilek enpresa proiektu propioaren ideia planteatu zutenean, brotxak eta fresa eta otxabu gisako beste ebakitzeko tresna batzuk sortzeko. Proiektu horretara Izarreko beste langile batzuk gehitzea lortu zuten, eta kapitalaren gaineko %13ko finantzaketa baldintzekin egin zuten inbertsioa. Garai haretan Jose Maria Arizmendiarrietak bultzatutako mugimendu kooperatiboa Arrasaten forma hartzen ari zen, eta kooperatiba batzuk bisitatu ondoren, kooperatiba Elkarte Mugatuan eratzea erabaki zuten. Horretarako, hamabost bazkide lortzeko legezko baldintza bete behar zuten, eta bakoitzak 75.000 pezetako ekarpena egin zuen. Kopuru hori tailerreko ofizial baten hiru urteko soldataren pareko edota orduko etxebizitza baten baliokidea zen.\nHasierako urteetan Ekinek altzairu bizkorreko tresna berezi guztiak fabrikatzen zituen inguruko enpresa txikientzat. Brotxak ekoizpenaren %30 ziren. 1978an, Ekinek bere gain hartu zuen Valladolideko Fasa Renault lantegiarentzat brotxagailua sortzeko erronka. 1980an Bartzelonako Seat lantegiko enkargu garrantzitsu bat jaso zuen, eta horrek merkatu horretan sartu zuen. Apurka-apurka eta automobil-sektorearen aldeko apustua eginez, brotxen ekoizpena sendotu egin zen Sevillako, Madrilgo, Vigoko eta abarreko fabriketan.\nekinen kanpo merkaturako irteera 1975eko Parisko EMOaren eskutik etorri zen, eta bertan Ekineko 16 lagunek hartu zuten parte, zozketa bidez. Lehen urrats horrek Hannover, Milano eta Dusseldorfeko azoketarako presentzia bideratu zuen. Lehen bezero europarra 1976ko azaroan egin zen, Bordeleko Forden fabrikara bisita komertziala egin ondoren. 1977ko urtarrilaren 20rako 1.700 mm-ko eta 7 ildaskadun bi brotxa zilindriko banatu ziren, egun horretako arratsaldeko azken orduan, baina epe barruan.\n70eko hamarkadaren amaieran, Ekinek Ganen okupatutako lursaila eta eraikina txikiak ziren eta geroaldia instalazioak handitzearen baldintzapean zegoen. Horrela, 26.000 metro2ko lursail bat erosi zen Boroan, eta 1980an eraiki zen 8.000 metro2ko eraikin berria, non diseinu, administrazio eta ekoizpen sailak kokatu ziren. Gane lantegia tratamendu termikoko lanetarako gorde zen, eta 2003an Lemoara eraman zen.\nKalitatea eta berrikuntza izan dira hazkundearen gakoak. 1994an, ISO 9000 ziurtagiria lortu zuen lehenengotariko euskal empresa industriala izan zen Ekin; horri esker, automobilgintza, energia sorkuntza eta aeronautika bezalako sektoreetan aurrera egin ahal izan du.\nEbay, S.A., 1964an jaioa, sozietate lehiakidea izan zen Ekinen merkatuan. Biak sendotzearekin batera, Lemoako tratamendu termikoko instalazioa (Termebek) sortzeko elkartu ziren. Azkenik, 2010ean Ebay Ekinen sartu zen, bertako langileak, makinak, teknologiak eta bezeroak ekarriz, bi erakundeen batzarrek onartutako baldintzetan.\n2011ko apirilean, Ekinek Ozeano Atlantikoaren beste aldean lehen aldiz instalatzeko bidea egin zuen, Ipar Amerika bezalako merkatu garrantzitsu batera hurbiltzeko, 500 milioi biztanle ingurukoa. Querétaron (Mexiko), Ekin, S.A. de C.V. sortu zen bederatzi lagunekin, eta bere oinarrizko jarduera brotxak zorroztea eta Rotoflo kremailerak leheneratzea zen. Bere produkzio-helburua epe laburrerako brotxak egitea zen, eta horrek ere taldea handitzea ekarri zuen.\nIndia beste urrats bat da Ekinentzat. Munduko hirugarren ekonomia izateaz gain, 1.200 milioi biztanle baino gehiago ditu eta urtero hiru milioi auto baino gehiago saltzen ditu, India ere Asiako merkatuan sartzeko plataforma bat da. 2012an Saluja Tools enpresa indiarra erosi zen, 30 urte baino gehiagoko esperientzia duen enpresa erraminta sektorean. 2013an ekoizpen eta kultura aldaketari amaiera eman zitzaion, eta urte bereko maiatzaz geroztik, jabetzaren %100 Ekin India PVT Ltd. izatera pasa zen. Lantegia barne-merkatuaren eskaria eta Ekinen proiektua indartzera bideratuta dago, une horretan 76 laguni lan zuzena ematen zien Delhin.\n2015ean, Ekin HEGANen, Euskadiko Aeronautika eta Espazioko Kluster Elkartean, sartu zen. Negozio planak aurreikusten duenez, 2020an aeronautika sektorea salmenten %15 baino gehiago iritsiko da, 5 milioi euro inguru. Sektore horretako hazkunde-aurreikuspenak brotxa-teknologiako garapen propioetan oinarritzen dira, eta, horri esker, prozesuaren denbora asko murriztu daiteke, merkatuan lehen mailako lehiakortasun-abantaila sortuz. Ekin aeronautikako turbinen osagai kritikoen zehaztasun handiko mekanizazioan espezializatu da. Hegazkin-motorren pieza horientzako lanak datorren hamarkadarako lan karga sendotzea ahalbidetu du. Gaur egungo instalazioekin, zelulak urtean ehun bat brotxa-joko baino gehiago egiteko ahalmena du, aeronautikako sektorearentzat.\n2018. urtean ekinek ISO 14001 ziurtagiria eskuratu zuen.\nHiru kontinentetan zehar 4 lantoki ditugu (Ekin Amorebieta, Ekin Lemoa -BIZKAIA-, Ekin India -Gurgaon, Haryana eta Ekin Mexiko – Querétaro), eta joint-venture bat Italian, Ekin-CDM Milano, talde osan 325 langiletik gora gara. Hazkundea bai geografikoa, bai ekoizpenekoa da, eta sektore estrategikoak automozioa, energia eta aeronautika dira.\nEkin mundu osoan dago, ekoizpen planten nazioarteko sareari esker, eta bezeroei aholkuak eta laguntza ematea helburu duten hainbat ordezkari, bezeroen beharretara hobekien egokitzen diren irtenbideak aukeratzen.


Konpostaren alde lanean jarraituko du Urola Kostak. Noticias de Gipuzkoa\nKonpostaren alde lanean jarraituko du Urola Kostak\nKonposta egiten duten hiru familia zarauztar saritu ditu Udal Elkarteak\nAne Roteta - 2016(e)ko urtarrilaren 26a, asteartea - 10:40etan eguneratua\n'Konposta Bikaina'lehiaketako irabazleak. (Udal Elkartea)\nZarautz. Dagoeneko 10 urte pasatu dira Urola Kostako Udal Elkartea eskualdean konposta egiteko lanean hasi zenetik, eta urte hauetan emaitza "positiboak" lortu diren arren, oraindik lanean jarraitzen du eskualdeko elkarteak. Emaitza positibo horien artean daude 763 familiek egiten dutela konposta eta ikastetxe guztiak Zisare programaren baitan daudela.\nHorretaz gain, familien parte-hartzea saritu nahi izan dute, eta horretarako Konposta Bikaina lehiaketa antolatu dute. Hala, argazkian ageri diren Iñaki Oliden Huarte, Jon Martin Agirre eta Lurdes Eizagirre Eceiza zarauztarrek eta haien familiek irabazi dituzte lehen hiru sariak, hurrenez hurren.\n763 familia Urtea amaituta, Udal Elkarteak urteko balorazioa egin du, eta guztira, eskualdean 763 familia ari dira etxeko hondakin organikoekin konposta egiten. Gipuzkoako familiek bataz beste 2,65 kide dituztenez, guztira 2.000 pertsona inguru ari dira eskualdean konposta egiten. Gainera, familia horiei eta auzo eremuei jarraipena egin dio Udal Elkarteak.\nBeraz, 2015ko emaitza onekin aurrera jarraituz, 2016ko planean hainbat jarduera dituzte aurreikusita;besteak beste, autokonpostagailua duten familiei jarraipena egitea, konposta egiteko eremuetara bisitak hilero egitea eta ikastetxeetan Zisare programari jarraipena ematea. Bestalde, konpostagailua jarri nahi duten familiek eskaera egin dezakete.\nZisareprogramari dagokionez, iaz jarri zuten martxan;hain zuzen, hiri hondakinen prebentzioa eta gaikako bilketa, eta ikastetxeetan konpostajearen ezarpena bultza-tzeko. Guztira, sei ikastetxek hartu zuten parte. Aurten, jarraipena ematen ari dira programari eta eskualdeko ikastetxe guztiak ari dira parte hartzen: Zarautzen Antoniano, La Salle-San Jose, Salbatore Mitxelena, Orokieta eta Lizardi;Zumaian Oikia, Maria eta Jose, Zumaiko Institutua eta Herri Eskola;Orion Juan Zaragueta eta Orioko Herri Ikastola;Getarian Iturzaeta eta Aian Lardizabal Herri Eskola. Guztira 943 ikasle ari dira parte hartzen, eta Urola Kostako Udal Elkarteak aholkularitza, laguntza eta materiala emango dizkie ikastetxeei proiektua garatzeko.